27 октябрь куни Ўзбекистонда содир бўлган энг муҳим хабарлар дайжести – Газета.uz\nПедагогика университетида декан ўринбосари талаба қизга тегажоғлик қилгани айтилаётгани, тўртта туман ҳокими ўтиб кетган кунга йиғилиш чақириш тўғрисида қарор чиқариши, Сенаторлар жамиятлар вакиллари билан учрашуви — «Газета.uz»нинг 27 октябрдаги энг муҳим хабарлари дайжестида.\n27 октябр 2021, 21:24 Сиёсат Жамият\nПедагогика университетида декан ўринбосари талаба қизга тегажоғлик қилгани айтилмоқда\nТошкент давлат педагогика университетида декан ўринбосари ўз хонасида 3 курс талабасига тегажоғлик қилгани айтилмоқда. Қиз қаршилик кўрсатгандан сўнг декан муовини уни деразадан итариб юборади ва қиз тушиб кетади. Ҳолат юзасидан жиноят иши қўзғатилиб, декан ўринбосари қўлга олинди.\nРеспублика бўйлаб ҳокимларнинг фаолияти самарадорлигини акс эттирувчи рейтинг натижалари argos.uz порталида эълон қилинди. «Вилоятларнинг ТОП туманлари» умумий рейтингида Навоий ҳамда Хоразм вилоятлари кичик фарқ билан етакчилик қилмоқда. Энг қуйи поғонани эса Сурхондарё вилояти эгаллаган.\nТахиатош, Бойсун, Бўстон ва Термиз туманлари ҳокимлари Халқ депутатлари туман кенгаши мажлисларини ўтиб кетган кунга чақириш тўғрисида қарорлар қабул қилишган.\nАлимент бўйича қарздорларга автомобиль ҳайдашга чекловлар қўйилиши мумкин\nАлимент тўламаганлиги сабабли транспорт воситасини ҳайдашга чекловлар ўрнатилиши мумкин. Бошқариш ҳуқуқи чекланган фуқароларнинг реестрини шакллантириш ва қарздор томонидан транспорт воситасини бошқарганлик учун маъмурий жавобгарлик белгилаш таклиф этилмоқда.\n«Қонун имконияти чекланган шахсларга тўғридан-тўғри имтиёз бермайди». Сенаторлар жамиятлар вакиллари билан учрашди\nНогиронлар, Карлар ва Кўзи ожизлар жамиятлари сенаторлар рад этган «Ижтимоий тадбиркорлик тўғрисида»ги қонунни маъқуллашни сўраб, Сенатга мурожаат қилган эди. Шундан сўнг, сенаторлар Одилжон Иминов ва Эркин Гадоев жамиятлар раҳбарлари билан учрашди. Таъкидланишича, «учрашувда қонун имконияти чекланган шахсларга тўғридан-тўғри имтиёз ва преференциялар беришни назарда тутмаслиги тушунтирилган». Қолаверса, ҳужжатни қайта ишлашда ҳамкорлик қилиш таклиф этилган.\nЎзбекистон ТИВ раҳбари Абдулазиз Камилов Теҳрон саммити доирасида Эрон президенти Иброҳим Раиси билан Афғонистондаги вазият бўйича музокаралар ўтказди. Камилов Эроннинг Афғонистондаги вазиятни ўрганиш бўйича ташаббусини олқишлашини маълум қилди. Раиси саммит доирасида афғон масаласи бўйича умумий ечим ва қарашлар топилишига умид қилиши ҳақида таъкидлади.\nUzbekistan Airports таркибида Uzbekistan Airports Handling компанияси фаолият бошлайди. Янги хендлинг корхонаси аэропорт комплексидаги қатор хизматларни тақдим этади. Эндиликда авиакомпаниялар ўзларига зарур хизмат пакетини шакллантириб, кераксиз хизматлардан воз кечишлари мумкин бўлади.\nОлий таълим вазирлиги Педагогика университетида декан ўринбосари ва талаба қиз билан боғлиқ воқеани назоратига олди. Вазирлик ушбу ҳолатга йўл қўйган университет раҳбарияти ва масъулларига нисбатан қатъий ташкилий ва интизомий чоралар кўрилишини таъкидлади. Соғлиқни сақлаш вазирлиги эса жабрланувчи қизнинг саломатлигини ўз назоратига олди.\n2021 йилнинг январь-сентябрь ойларида ХТВ тизимидаги таълим муассасаларида 76,5 млрд сўмлик молиявий хато-камчиликлар, шундан 16 млрд сўмлик ўғирлик ва камомад ҳолатлари аниқланган.\nМеҳнат муҳожирларига ёрдам бериш мақсадида «Юнистрим» банки касаллик ёки жароҳат туфайли даромадини йўқотганлар учун бепул суғуртали дебет картасини чиқарди.\nСамарқанд вилоятида 10 кунда ис газидан заҳарланиш оқибатида 8 киши вафот этган. Уларнинг 5 нафари вояга етмаган болалардир. Яна 1 киши оғир аҳволда шифохонага ётқизилган. Шунингдек, вилоятда октябрь ойининг бошидан буён 128 та аҳоли уйларида турли кўламли ёнғинлар содир бўлган.\nОсиё тараққиёт банки кўмаги билан Жиззах вилоятида 220 кВ кучланишли «Зафаробод» рақамли подстанцияси қурилади. Подстанция 2023 йилда фойдаланишга топширилади. Унинг қурилишида тендерда ғолиб бўлган Хитойнинг «Shanghai Electric Group Co.,Ltd» компанияси иштирок этади.\nЎзбекистонлик дзюдовчи Давлат Бобонов -90 кг вазн тоифасида дунё рейтингида 1-ўринга кўтарилиб олди. Яна икки нафар ўзбекистонлик дзюдочи Шарофиддин Болтабоев (-81 кг) аввалги ўрнига нисбатан бир поғона пастлаб, 4-ўринни, Сардор Нуриллаев (-66 кг) ҳам бир поғонага пастлаб, 6-ўринни эгаллаб турибди.\nОксана Чусовитина спорт мактабини рўйхатдан ўтказди\nОксана Чусовитина спорт таълими фаолияти билан шуғулланиш учун «Chusa sport team» МЧЖни рўйхатдан ўтказди. Август ойида Шавкат Мирзиёев Токио-2020 Олимпия ўйинлари иштирокчилари билан учрашувида Чусовитина спорт маҳорати мактабини ташкил этиш ва уларнинг фаолияти учун барча зарур шароитлар яратишга топшириқ берилган эди.\nМудофаа ва ҳуқуқни муҳофаза қилувчи органларни сақлаш, моддий-техника базасини мустаҳкамлаш учун 1,43 трлн сўм ($133,7 млн) йўналтирилади. Сенат буни назарда тутувчи ўзгартишларни давлат бюджетига киритишни маъқуллади. Июнда сенаторлар куч ишлатар тузилмалар ходимларини моддий таъминлаш, қўшимча штатлар ажратиш ва моддий-техник базасини мустаҳкамлаш учун 1,1 трлн сўм ажратишни ҳам маъқуллаган эди.\nЎзбекистон президенти ва ХХР раиси Си Цзиньпин телефон орқали мулоқотда Афғонистондаги вазият, вакцина ишлаб чиқариш бўйича минтақавий марказ қуриш ва бошқа масалаларни муҳокама қилди. Шавкат Мирзиёев коронавируснинг келиб чиқиши ҳақидаги масалани сиёсийлаштиришга қарши чиқди, дея хабар қилди «Синьхуа».\nСаида Мирзиёева Педагогика университетида декан ўринбосари ва талаба қиз билан боғлиқ воқеага муносабат билдирди. «Лекин жамоатчиликка ошкор этилаётган бу каби ҳолатлар денгиздан томчи эканини барчамиз англаб турибмиз», — дейди у. Қўшимча қилинишича, «айбдорлар жавобгарликдан қоча олмаслиги учун бундай ҳодисаларнинг ҳар бири жамоатчиликка ошкор қилиниши шарт».\nСуд нотўғри ташхис қўйишда айблаб, поликлиника шифокорини калтаклаган наманганлик фуқарога 2 йилга озодликдан маҳрум қилиш жазосини тайинлади. Унинг акаси ҳам тиббиёт ходимига куч ишлатганликда айбли деб топилди ва у 144 соат мажбурий жамоат ишлари билан жазоланди.\n«Газета.uz»да чиққан фотоматериаллар:\nЎзбекистон ҳудудида ёши 100 ва ундан катта бўлган 4600 дан ортиқ дарахт бор. Энг кекса дарахтлар қайси ҳудудларда ўсади ва пойтахтдаги узоқ умр кўрувчиларининг айримлари қандай кўринишга эга — «Газета.uz» фотоматериалида.\n«Газета.uz» 1 276\n27.11 Энди якка тартибдаги тадбиркорлар 5 нафаргача ходим ёллаши мумкин\n27.11 Ўзбекистон 10 ой ичида $12 млнлик электромобиллар импорт қилган\n27.11 Тошкент вилоятида эр-хотин ис газидан заҳарланиб, вафот этди\nНима тайёрлаймиз: қатлама хамирдан пишириқлар\nЎзбекистон давлат қарзи 25 млрд доллардан ошди


Кўнгиллилар билан уч томонлама шартнома имзоланмоқда | Ўзбекистон Халқ демократик партияси\nКўнгиллилар билан уч томонлама шартнома имзоланмоқда\n2020-09-11 09:09:11 381\nФориш тумани “Амир Темур” маҳалласида пахта йиғим-теримига кўнгилли бўлиб борувчилар учун «Бўш иш ўринлари» меҳнат ярмаркаси ташкил этилди. Ушбу меҳнат ярмаркасида 100 нафардан зиёд фуқаролар иштирок этди.\nДастлаб, меҳнат ярмаркасига ташриф буюрган фуқароларга бу йилги пахта йиғим-теримида кўнгилли бўлиб иштирок этадиган теримчиларга яратиладиган шарт-шароитлар ҳақида батафсил маълумот берилди.\nТеримда иштирок этган кўнгиллилар зарур иш стажига эга бўлади. 1 килограмм пахта учун биринчи теримда 1000 сўм, иккинчи теримда 1400 сўмдан иш ҳақи тўланади.\n1 кунда 50 килограммдан ортиқ пахта терган теримчига қўшимча 1 литр, 100 килограммдан ортиқ пахта терган теримчиларга 2 литр ўсимлик ёғи берилади. 1 ҳафта давомида 1 тонна пахта терган теримчига қимматбаҳо совғалар тақдим этилади.\nБундан ташқари пахта теримига кўнгилли бўлиб бораётганларга олдиндан 500 минг сўмдан пул тўлаб берилади. Ярмаркада теримчилар дала шароитида 2 маҳал иссиқ овқат ва бепул транспорт, тиббий хизмат билан таъминланиши хакида айтилди.\nЎзХДП Фориш туман Кенгаши депутати Аҳмад Сояқулов фуқароларнинг саволларига жавоб берди.\nШундан сўнг, маҳалладан пахта йиғим-теримида иштирок этадиган 76 нафар кўнгиллилар билан маҳалла, туман бандликка кўмаклашиш маркази, фермер хўжалиги билан уч томонлама меҳнат шартномаси имзоланди. «Бўш иш ўринлари» меҳнат ярмаркалари бошқа маҳаллаларда ҳам бўлиб ўтмоқда.\nХалқ депутатлари Фориш туман кенгашидаги ЎзХДП депутати .


Олимлар тўйиб ухламаслик семиришга олиб келишини аниқлашди\nЯпон олимлари тўйиб ухламаслик ва ортиқча вазн пайдо бўлиш хавфи ўртасида ўзаро алоқа борлигини аниқлашди, деб хабар бермоқда Asahi Shimbun нашри.\nВасэда университети ва Kao Corporation компанияси мутахассислари ўтказган тадқиқот тўйиб ухламайдиган одамларда иштаҳани тартибга солувчи гормонлар миқдори камайишини кўрсатди. Бунда сарфланувчи энергия миқдори ўзгаришсиз қолади ва бу иштаҳа кучли бўлганда ортиқча вазн йиғишга олиб келади.\nОлимлар 23 ёш атрофидаги 9 нафар соғлом кишини махсус хонага жойлаб, уларда метаболизм тезлигини ўлчашган. Тажриба иштирокчилари уч кун 7 соатдан, кейинги уч кун эса 3,5 соатдан ухлашган.\nАниқланишича, охирги 3 кун натижаларига кўра, иштаҳани тартибга солувчи гормонлар миқдори нормал уйқу вақтидаги гормонлар даражасидан 10 фоизга камайган. Иштирокчилар яна 7 соатлик уйқуга қайтганларидан кейин, гормонлар миқдори яна нормал ҳолатга қайтган.\nОлимлар моддалар алмашинуви тезлигини ўлчашдан ташқари, тажриба иштирокчиларидан ҳар соатда улар очлик ҳиссини қанчалик кучли ҳис қилаётганларини сўраб туришган. Тажрибанинг иккала босқичида ҳам иштирокчилар бир хил миқдорда егулик олишганига қарамасдан, иккинчи босқичда уларда очлик ҳисси кучлироқ бўлган. Олимларнинг айтишича, очлик ҳисси уйқудан бироз олдин кучайган.\nОлимлар тадқиқотни шу йўналишда давом эттирмоқчилар. "Келажакда биз овқатланиш, уйқу вақти ва жисмоний фаоллик ўртасидаги ўзаро алоқани батафсилроқ ўрганмоқчимиз", деб айтган олимлардан бири.


16:23 / 23.10.2017 | 4134\nАссалому алайкум! Ҳурматли устозлар, ҳавойи нафс ва хирсни eнгиш учун яхши нарсалар ҳақида ўйлаб яхши амаллар қилиш учун кучли ирода тополмаяпман. Энг ёмон гуноҳ хирс-нафс қийнаяпти. Хаёлда хирс, нафс кучайиб кeтяпти. Тўғри йўл тополмаяпман. Яхши касбим, оилам бор, лeкин шу шайтоний нарсалар мeни бeзовта қилиб қўймаяпти. Илтимос тўғри йўл кўрсатинглар?\nВа алайкум ассалом! Кўпроқ рўза тутинг, зикр ва истиғфорларда бардавом бўлинг. Аллоҳ таоло “Тавба” сурасида:\n119. Эй иймон келтирганлар! Аллоҳга тақво қилинглар ва содиқлар ила бирга бўлинглар! деб марҳамат қилади. Оятдаги содиқлар билан тақводорларнинг маъноси бирдир. Аброрулҳақ роҳматуллоҳи алайҳ бунга:\n177. Яхшилик юзингизни машриқ ёки мағриб томонга буришингизгина эмас. Лекин яхшилик – Аллоҳга, охират кунига, фаришталарга, китобга, набийларга иймон келтирган ва молини яхши кўра туриб, яқин қариндошларга, етимларга, мискинларга, йўқсил йўлчига, тиланчиларга ва қул озод қилишга берган ҳамда намозни тўкис адо этган, закотни берган киши ҳамда аҳд қилганда, аҳдига вафо қилувчилар, йўқчилик, қийинчилик ва шиддат вақтида сабр қиладиганларникидир. Ана ўшалар содиқ бўлганлардир. Ана ўшалар, ўшаларгина тақводорлардир(«Бақара» 117-оят) — оятини далил қилиб келтирганлар. Демак ким содиқ бўлса, ўша муттақийдир ва ким муттақий бўлса, ўша содиқдир. Шунинг учун машойихлар “содиқлар билан бирга бўлинглар” деган амрни “муттақийлар билан бирга бўлинглар” деб тафсир қилганлар. Яъни тақво аҳлининг суҳбатида бўлинглар! Токи сизнинг қалбингизда ҳам улардаги тақво пайдо бўлсин” деганлар. Чунки ҳар нарсанинг ўз эгаси ва тарқатувчиси бўлади. озиқ овқат керак бўлса, озиқ овқат дўконига борилади, кийим кечак керак бўлса, кийим кечак дўконига борилади. Ҳудди шунингдек Аллоҳ таолони топмоқчи бўлган Уни топганлар ҳузурига боришлари керак бўлади. Аллома Олусий роҳматуллоҳи алайҳ юқоридаги оятнинг тафсирида: “Шу ерда уларнинг ҳузурида қанча вақт бирга бўлишимиз керак, бунинг бирор чегараси борми? деган бир савол пайдо бўлади. Бунга жавоб шуки, улар ҳузурида гуноҳдан сақланишда, амалларга одатланишда ва кўзни номаҳрамлардан тийишда улар каби бўлгунча туриш керак” деганлар. Валлоҳу аълам!


Пенс 2020 йилги президентлик сайловларига тайёрланаётгани ҳақидаги мақолани рад этди\n21:49 / 06.08.2017\nАҚШ вице-президенти Майк Пенс New York Times нашрида у 2020 йилги президентлик сайловларига номзодини қўймоқчилиги таъкидланган мақолани рад этди.\nНашрда таъкидланишича, Пенснинг кўп сонли ёрдамчилари президентликка сайловолди кампанияси учун ҳомийлар изламоқда, Пенснинг ўзи эса "ўзининг сиёсий базасини шакллантирмоқда". Агар мақола рост бўлса, унда Пенс АҚШ президенти Дональд Трампни қўллаб-қувватламайди ва унга биринчи муддатидан кейин чақириқ ташламоқчи, ёки Трамп у ёки бу сабабларга кўра иккинчи муддатга сайланишни истамайди ёки буни қила олмайди.\n"New York Times’даги бугунги мақола жирканчдир ва мен, оилам ва бутун жамоам учун ҳақоратлидир. Ундаги гаплар мутлақ нотўғридир – бу ОАВнинг жорий маъмуриятни парчалашга уринишидаги сўнгги қадамларидандир", деб айтилган Пенс баёнотида.\n"Биз қандай ёлғон янгиликларга дуч келмайлик, бутун жамоам президент кун тартибини илгари суриш ва унинг 2020 йилга қайта сайланиши учун барча саъй-ҳаракатларни амалга оширади. Қолган барча тахминлар кулгили ва бемаънидир", деб айтган Пенс.\nАҚШ вице-президентлари гоҳ-гоҳида президент лавозимига номзодларини қўядилар, бироқ анъанага кўра буни амалдаги президент ҳокимият тепасида икки муддат бўлгандан сўнг ёки иккинчи муддатга сайланишдан бош тортганда ёки сайлана олмагандан кейин амалга оширадилар. АҚШ тарихида 14 нафар вице-президент, жумладан Катта Жорж Буш, Жеральд Форд, Ричард Никсон, Линдон Жонсон, Теодор Рузвельт ва Томас Жефферсон президент бўла олганлар.\nпрезидентлик сайловлари Майк Пенс\nАфғонистондан АҚШ қўшинлари қачон олиб чиқилиши айтилди


Ўзбекистонликларнинг Италиядаги саёҳати: у ерда қилишингиз мумкин бўлган 7 та хато\nЯқинда Бутунжаҳон сайёҳлик ташкилоти томонидан дунёдаги энг кўп сайёҳлар ташриф буюрувчи давлатлар рейтинги эълон қилинди. Биз ушбу рўйхатнинг энг юқори беш поғонасини эгаллаган давлатларга эътибор қаратишни лозим топдик ва ушбу ҳафтада улар ҳақида кетма-кет сўз юритамиз! Демак, бугун 5-ўринни эълон қиламиз ва унда... Ҳа! Бетакрор, ақл бовар қилмас Италия! Бир йил ичида у ерга 58 миллион сайёҳ ташриф буюрди!\nИталиянинг машҳурлиги қайсидир бир омилга боғлиқ эмас. Италия – тарих, ранг-баранглик, турмуш, маданий ёдгорликлар, қизиққонлик ва урф-одатлар, жумладан пазандалик анъаналари уйғунлигидир! Бироқ бугун биз Римнинг нақадар чиройли эканлиги ёки Флоренция ажойиботлари ҳақида сўзламаймиз. Биз борди-ю Италияга бориб қолсангиз НИМАЛАР ҚИЛИШ КЕРАК ЭМАСЛИГИ ҳақида сўз юритамиз!\nСафарни ёзга режалаштирмоқ\nЁз – Италияда тўғри ва кўчма маънода энг қайноқ мавсум. Ёзда бу ерга миллионлаб сайёҳлар келишади ва шундан меҳмонхонада яшаш ва таомлар нархи кескин кўтарилиб кетади, экскурсияларга ҳам бориш мураккаблашади! Агар у ерга кузда ҳам бориш имконияти бўлса, нега воқеалар ривожини шошилтириш керак?! Италияда куз бетакрор, ёрқин, илиқ! Демак, Италияга сафарингизни кузга режалаштиринг!\nТушлик маҳали экскурсияга бориш\nАгар ухлашни яхши кўрсангизу, бироқ Италияда таътилингизни унутилмас тарзда ўтказмоқчи бўлсангиз, бу одатингиздан вақтинчалик воз кечиб туришингизга тўғри келади. Эрталабдан ҳаммаёқда навбат камроқ ва, шундай экан, барчасини диққат билан ва батафсил кўришингиз мумкин. Шунингдек, эрта тонгдан кўришингиз лозим бўлган жойлар ҳам бор! Мисол учун, Треви фаввораси ёки Испан зинасига яхшиси эрталаб боринг.\nБу пайтда у ерда ажойиб манзараларни суратга олиш имконияти бор. Колизей, мисол учун, кун ботар пайтда бетакрор кўриниш касб этади!\nСайёҳлик жойларида овқатланиш\nАслини олганда, агар сиз Колизей ёки Пантеон олдида суратга тушишни истасангиз, бу ишни апероль – замонавий итальян коктейли билан қилганингиз маъқул.\nБироқ итальян таомларининг ҳақиқий мазасини маҳаллий аҳоли ейдиган жойда ҳис қиласиз. Бу машҳур ресторан бўлиши шарт эмас, оддий емакхона ҳам бўлаверади! Баъзан оддий жойларда шундай таомлар тайёрлашадики, мазаси бир умр оғзингизда қолади!\nЯхшиси, фаст-фуд ҳақида эсдан чиқаринг: уни сиз исталган ерда ейишингиз мумкин! Италияда эса итальян таомларини ейиш керак! Паста Рим ва Венецияда турлича тайёрланади.\n«Нотўғри» қаҳва ичиш\nИталия – эспрессо ватани, шу сабабли фақат шу қаҳвани итальянлар «тўғри» қаҳва ҳисоблашади ва кунига камида икки марта – эрталаб ва кечки овқатдан сўнг ичишади. Бир финжон қаҳвага мазали итальян круассани – корнетто тортиқ қилинади.\nЙўқ-йўқ, биз сизни таксига ўтиришдан қайтармоқчи эмасмиз. Италия – бу «оёғингиз билан ҳис қилишингиз» керак бўлган мамлакат! Бу ерда ҳаммасини кўриш, итальянларни эшитиш, уларнинг ҳаракатларини кузатиш учун кўп пиёда юриш керак. Ёки уйга келганингизда яқинларингизга Италияни машина ойнасидан қандай кўрганингизни сўзлаб бермоқчимисиз?\nФақат сайёҳлик масканларини томоша қилиш\nРим фақатгина Колизей, Пиза минораси ва Треви фаввораси билан чекланиб қолмаган! Ҳа, бу жойларни ҳам шубҳасиз бориб кўриш шарт ва зарур, бироқ булардан ташқари, ҳеч бўлмаса кечки пайт қайсидир шинам жойлардан бирига вақт ажратинг! Йўлкўрсаткичларда сиз эҳтимол Трастевере ва Коппеде кварталларини, сирли Аппий йўли, Яникул тепалигини учратмассиз, аммо айнан ўша ерларда бошқача Рим «яшайди»!\nЖузепе Вердининг машҳур ибораси ёдингиздами: «Бутун дунёни олишинг мумкин, бироқ менга Италияни қолдир!» Ва сиз сайёҳлик мамлакати сифатида Италияни танлаган бўлсангиз, уни имкон қадар яхшироқ ва кенгроқ ўрганишга ҳаракат қилинг!\nШошиб энг асосийсини кўрмай қолманг\nИтальянлар машҳур dolce vita («ширин ҳаёт») ва bel far niente («ҳеч нима қилмаслик қувончи») сўз бирикмаларини ўйлаб топганлигини биласизми? Буларни ҳаётдан тўлиқ лаззат олиб яшайдиган ва унинг бор қувончларини ҳис этадиган итальянлардан ўрганиб олишга ҳаракат қилинг!\n«Тиффанида нонушта» муаллифи Трумен Капотенинг сўзлари ёдимга тушади. У: «Италия – бу бир қути шоколадли конфет» деган эди. Шу сабабли барчасини татиб кўришга ҳаракат қилинг!\nP.S. Рим фаввораларида чўмилиш мумкин эмас! Ўтган йилдан бошлаб бунинг учун 50 дан 500 еврогача жарима белгиланган! Бироқ агар сиз Италияга кузда боришга қарор қилган бўлсангиз, бу маслаҳат сизга асқотмайди, сабаби бу пайтда Италияда ҳаво ҳарорати бироз пасайган бўлади. Хўш, Италияга бирга борамизми?


Сталин қатағонларини бошидан кечирган таниқли ўзбек адиби Шукрулло 14 йиллик қамоқ муддатини ўтаб чиққан ёзувчи Мамадали Маҳмудов ҳолидан хабар олди. Озодлик билан суҳбатда Шукрулло касбдоши Эврил Туронни "сўзидан қайтмайдиган, чўртсўз" ёзувчи дея атади.\nСталин қатағонларидан омон қолган 92 ёшли ўзбек адиби Шукрулло душанба куни Эврил Турон адабий тахаллуси билан танилган ёзувчи Мамадали Маҳмудов хонадонида бўлди. Адиб ўз қисматдоши ва касбдоши билан юз кўришгач кўзига ёш олганини айтади.\n- Кўзга ёш келадида, қувонч ёшлари. Мени ўзим ҳам қамоқ азобларини, ҳуқуқсизликни, тутқунликни азобини бошдан кечирган одамман. Пичоқни олдин ўзингга ур, оғримаса бошқага, дейди. Мамадали бошдан кечирган нарсани бундан олдинроқ мен бошдан кечирганман. Уни кўриб, жуда ҳурсанд бўлдим, замонни яхши томонга кетишидан хурсанд бўлдим,- дейди Шукрулло.\nЁзувчи Шукрулло эллигинчи йилларда Сталин қатағонларининг иккинчи тўлқинида шўроларга қарши фаолиятда айбланиб, Сибирдаги ГУЛАГ қамоқхоналарига ташланган, шўро ҳукумати лагерларида оғир азоб-уқубатларни ўз бошидан кечирган.\nУнинг қисматдоши, 72 яшар Мамадали Маҳмудов эса 14 йилдан ортиқ вақт давомида халқаро ҳисоботларда энг даҳшатли деб тасвирланувчи ўзбек қамоқхоналарида жазо муддатини ўтади.\nБу давр ичида Маҳмудовнинг қийноққа солингани ҳақида кўп бора айтилди.\n- Шунча йил ўтирган бўлса ҳам тетик. Соғлиги яхши эмас, лекин руҳан тетик, фикрлари яхши, шундан мен хурсанд бўлиб келдим. У талантли ёш ёзувчи эди. Лекин, сўзидан қайтмайдиган, чўртсўз эди. Лекин, нимага қамашди, бундан бехабарман,- дейди Шукрулло.\nЭврил Турон адабий тахаллуси билан танилган Маҳмудов 1999 йилда Тошкентда юз берган портлашларга алоқадорликда айбланиб, 14 йиллик қамоқ жазосига ҳукм этилганди.\n- Мен Эврил Турон билан улфат эмас эдим, лекин “Ўлмас қоялар”ини ўқиган эдим. Ўша романи учун мен бу йигитга ихлос қўйганман. Чунки, ўша мустамлака тузумига қарши биринчи роман ёзган ёзувчи чамамда Абдулла Қодирийлардан шу бўлса керак. Ёш ёзувчи, ватанни, халқни, озодликни ўйлаб ёзганидан мен хурсанд бўлганман,- дейди 92 ёшли адиб Шукрулло.\n2000 йиллар бошида бир гуруҳ ўзбек зиёлилари қатори Шукрулло ҳам Мамадали Маҳмудовни озод қилиш талаби билан кўп бора Ўзбекистон ҳукуматига мурожаат қилган.\nОзодлик мухбири Мамадали Маҳмудовнинг ўзи билан ҳам суҳбатлашишга муваффақ бўлди.\nСуҳбатда ёзувчи ўзи ҳақда қайғурганларнинг барчасига миннатдорчилик билдириб, саломларини йўллади.\nЭврил Турон яқин кунларда, бироз ўзига келиб олганидан сўнг интервью беришини ваъда қилди.


машинада терилган 1 тонна пахта учун – 600 000 сўм хизмат ҳақи;\nқўлда терилган 1 кг. пахта учун биринчи теримда – 800 сўмдан, иккинчи теримда – 1200 сўмдан;\nмавсум мобайнида терим отряди раҳбарларига ҳар ойда 2 млн. сўмдан, терим марказлари раҳбарларига 3 млн. сўмдан меҳнат ҳақи тўланади.


Мисрнинг Синай ярим оролида жойлашган курортда бомба ҳужуми содир этилди\n18 октябр 2018, Тошкент вақти: 15:11\nМисрнинг Синай ярим оролидаги курортда бир нечта бомба портлагани оқибатида ўнлаб одам нобуд бўлди, юздан ортиқ одам яраланди. Энг катта портлаш Исроил чегараси яқинида жойлашган “Taba Hilton” меҳмонхонаси яқинида юз берди. Орадан бир соатча вақт ўтмасдан атрофдаги оромгоҳлар яқинида ҳам икки портлаш содир бўлди. Исроилликлар бир ҳафталик байрамини нишонлаш учун курортга тўпланган пайтда ана шу портлашлар юз берди. Бугун Ҳасанжон билан суҳбатимиз ана шу мавзуда бўлади.\nА.А.: Ҳасанжон аввал воқеа қандай содир бўлгани ҳақида маълумот берсангиз?\nҲ.: Азизулло ака, ҳужум шундай бошланган. Дастлаб, бир юк машинаси Исроил чегарасига жуда яқин жойлашган Таба Хилтон меҳмонхонаси йўлагига бостириб кирган. Кейин ҳайдовчи ўзини портлатиб юборган. Кучли портлаш натижасида 430 хонадан иборат ўн қаватли бинонинг бир қисми қулаган. Ўша пайтда ўз хонасида дам олаётган меҳмонлар бино деворлари остида қолиб, уларнинг айримлари нобуд бўлди.\nТирик қолганларни қутқариш ишлари эндигина бошланган пайтда Табадан жануби-ғарбда яна иккита портлаш содир бўлди:\n”Биз жойлашган Рас ас-Султон соҳилига террор ҳужуми уюштирилди. Икки марта портлади. Жуда кучли портлади. Дўстларимиздан бири нобуд бўлди. Кўпчилик яраланди. Қутқарувчилар етиб келгунича анча вақт ўтди“ - деди воқеа гувоҳи бўлган Исроил фуқароси.\nА.А.: Портлаш юз берган пайтда меҳмонхонада фақат исроилликлар бўлганми?\nҲ.: Россия Туризм саноати иттифоқи матбуот вакили Ирина Тюрига айтганларига асосланиб, ИТАР ТАСС ахборот агентлиги яқинда тарқатга хабарига кўра, портлаш содир бўлган пайтда Мисрнинг Таба Хилтон меҳмонасида 232 нафар россиялик турист рўйхатда бўлган. Портлаш юз берган пайтда меҳмонхонадагиларнинг кўпи ресторан, тунги клубларда бўлган ёки сайл қилиб юрган бўлган.\nА.А.: Қанча одам нобуд бўлгани ҳақида аниқ маълумотлар борми?\nҲ.: Азизулло ака, фожиада нобуд бўлганлар қанчалиги ҳақида бир-бирига қарама-қарши маълумотлар тарқатилмоқда. Баъзи манбаларда 31 одам нобуд бўлгани ва 160 одам яралангани айтилаётган бўлса, бошқа манбаларда 26 одам ўлгани ва 120 одамга тан жароҳати етгани билдирилмоқда. Нобуд бўлганларнинг 19 нафари исроиллик ва бир нафари россиялик экани хабар қилинди.\nИсроил ҳарбийсига кўра, қулаб тушган меҳмонхона биносининг деворлари остидан камида 28 жасад топилган, 30га яқин одам бино қолдиқлари остида кўмилиб ётгани тахмин қилинмоқда. Расмийлар нобуд бўлганлар сони ортиши мумкинлигини айтмоқдалар.\nА.А.: Ҳасанжон, бу - туристлар билан гавжум курортда содир этилаётган биринчи портлаш эмас. Маълумки, бундан олдин Индонезиянинг Бали ороли ва бошқа курорт масканларида ҳам ғарбликлар ва исроилликларга қарши ҳужумлар уюштирилган.\nМисрнинг Синай ярим оролидаги ушбу ҳужум кимлар томонидан уюштирган бўлиши мумкин?\nҲ.: Азизулло ака, бу ҳақда ҳам ҳозирча аниқ бир гап айтилгани йўқ.\nМиср Ташқи ишлар вазири Аҳмад Абул Ғайтга кўра, мазкур ҳужумни ким уюштиргани ҳақида бирон гап айтишга хали вақт эрта.\nАммо Исроил расмийлари портлашлар Ал-Қайда гуруҳи томонидан амалга оширилганини гумон қилмоқда. Ундан аввал Исроил Мудофаа вазири ўринбосари Зеев Боим портлашни Ал-Қайда сингари халқаро террорчи гуруҳ амалга оширган бўлиши мумкинлигини айтди.\nМиср Ички ишлар вазирлиги ҳужум уюштиришдан мақсад, Фаластин ҳудудларида давом этаётган зўравонликларни тўхтатиш бўлиши мумкин, деган фикр билдирган.\nА.А.: Ҳасанжон, ушбу фожиага расмийлар қандай муносабат билдирди?\nҲ.: Исроил Бош вазири Ариел Шарон ва Миср Президенти Хусни Муборак ушбу ҳужумни кескин қораладилар. Муборак Синай ярим оролида хавфсизлик чоралари кучайтирилишини билдирди.\nМисрда уюштирилган портлашга Россия расмийлари ҳам муносабат билдирди. Хусусан Россия Ташқи ишлар вазири Сергей Лавров Табадаги фожиа Россияни терроризмга қарши янада қатъий кураш олиб боришга ундайди, деди.


ЎзА - Ҳиндистон делегацияси Бухорода\n17.08.2018 20:26 Чоп этиш версияси\nҲиндистон делегацияси Бухорода\nСавдо-иқтисодий ва илмий-техникавий ҳамкорлик бўйича Ўзбекистон-Ҳиндистон ҳукуматлараро комиссиясининг навбатдаги мажлисида иштирок этиш учун мамлакатимизга ташриф буюрган Ҳиндистон Республикаси делегацияси аъзолари – турли компаниялар мутасаддилари ва тадбиркорлар 17 август куни Бухорога келди.\nМеҳмонлар вилоят ҳокимлигида қабул қилинди. Вилоят ҳокимининг биринчи ўринбосари Ф.Умаров Бухорода турли соҳаларда амалга оширилаётган ислоҳотлар, хорижий сармоядорлар учун яратилган қулай инвестицион муҳит ҳақида тўхталиб ўтди. Меҳмонларга ҳудуднинг иқтисодий салоҳияти, Президентимизнинг тегишли қарорлари асосида ташкил этилган “Ғиждувон” ва “Бухоро-агро” эркин иқтисодий зоналари ҳақида маълумот берилди. Вилоятдаги тўқимачилик корхоналари, хусусан, “BCT CLUSTER AGROKOMLEXS” масъулияти чекланган жамиятида олиб борилаётган ишлар билан таништирилди.\n– Учрашувда вилоятингизда бизнес юритиш учун яратилган қулай муҳит, муҳим янгиликлар ҳақида хабардор бўлдик, – дейди “MSME Forum” компанияси раиси Ражниш Гоенка (Ҳиндистон). – Шунингдек, бухоролик тадбиркорлар ва бизнинг ишбилармон доира вакиллари ўртасида ўтказилган мулоқот ҳам ғоят сермаҳсул бўлди. Ўзаро фикр алмашиш жараёнида енгил саноат, чарм, мўйна, қурилиш материаллари ҳамда бошқа соҳаларда икки томонлама манфаатли ҳамкорликни йўлга қўйиш масалалари муҳокама қилинди. Бундай мулоқотлар амалий ишларга ўтишда кўприк бўлиб хизмат қилади.\nҲиндистонлик меҳмонлар Бухоро шаҳрининг тарихий-меъморий ёдгорликлари ва бошқа диққатга сазовор жойлари билан танишди.


Машҳур ММА жангчиси профессионал боксда дебют қилади\n17 июль, 2020, 17:42\nТеглар:Профессионал бокс | ММА\nУ ўз вақтида ҳаваскор боксда фаолият олиб борганди.\nРоссиялик ММА жангчиси Сергей Харитонов(29-7-2) 6 сентябрь куни профессионал боксда дебют қилади. У америкалик Кевин Жонсонга қарши Россия терма жамоаси ва жаҳон юлдузлари ўртасидаги WTKF турнири доирасида рингга кўтарилади. Бу борада WTKF лигаси раҳбари Владимир Хрюновга таяниб, “СЭ” хабар бермоқда.\n“Биз Химки шаҳри кунига бағишлаб, катта бокс турнири ўтказамиз. Ушбу мусобақада Россия жамоаси жаҳон термасига қарши баҳс олиб боради. Россия терма жамоасининг сардори эса, Сергей Харитонов бўлади. Унинг рақиби Кевин Жонсондир. WTKF чемпионлиги учун жанглар 10 раунддан иборат бўлади”,-деди Хрюнов.


АОКАда 19 январь, чоршанба куни «Ўзбектелеком» компанияси директори ўринбосари Алишер Зуфаров иштирокида ўтказилган брифингда 2021 йилда Ўзбекистондаги аҳоли масканларининг 95 фоизи мобил интернет билан қамраб олингани маълум қилинди.\nҚайд этилишича, мобил алоқа хизматларини ривожлантириш мақсадида 2021 йилда 902 та қўшимча база станцияси ўрнатилиб, уларнинг умумий сони 19 минг 233 тага етказилган. Хусусан, 95 фоиз аҳоли масканлари мобил интернет билан қамраб олинган, 54 фоиз уй хўжалигига юқори тезликдаги симли интернетга уланиш имкони яратилган.\n«Ўтган йили халқаро интернет тармоғига уланишнинг умумий ўтказувчанлик имконияти 1800 Гбит/секундга етказилди. Оператор ва провайдерларга интернет хизматлари учун тариф 42,9 фоизга арзонлаштирилиб, 1 Мбит/секунд учун 30 минг сўмни ташкил этди», — деди Алишер Зуфаров.


62 ёшли маҳбус қамоқхонада ўтириб магистр дипломига эга бўлди — Sof.uz\nЖАҲОН 145,326,924 123,591,071 3,085,090\n62 ёшли маҳбус қамоқхонада ўтириб магистр дипломига эга бўлди\n20.02 20:06 73 Жаҳон\nАмерикалик Жозеф Валадес 62 ёшда. Ўз иқрорига кўра, камбағал оилада туғилган, болалиги кўчада ўтган, кейин эса жиноят олами: босқинчилик, наркотиклар, хуллас, умрининг асосий қисми панжара ортида ўтган.\nЭнди у қилмишларидан, умрини беҳуда ўтказиб юборганидан пушаймон. Аммо қўл қовуштириб ўтиргани ҳам йўқ: 2014 йили гиёҳвандликдан даволанди, Калифорния университетининг социология факультетига ўқишга кириб, «аъло»га битирди. Айрим фанларни сиртдан компьютерда, баъзиларини ўзи сингари тавба қилган маҳкумларни ўқитишга келган ўқитувчилардан ўрганди.\n«Онам ҳаёт бўлганида, мен билан фахрланган бўларди. Қачонлардир ақлимни йиғиб, тўғри йўлга киришимга у доим ишонарди. Мендан умидини асло узмаган ягона инсон — онам эди. У доим сен ақллисан дерди», — таъкидлайди Жозеф.\nЖозеф Валадес маърифат йўлига кирганини ижтимоий тармоқда ёзиб, магистрлик дипломини кўксига босиб тушган суратини илова қилиб қолдирди. Ўз мурожаатида ўқувчиларини ҳаётдаги машаққатларга қарамай билим олишга чорлади.\n21.04 20:12 2019\nКеча, 22:38 1996\n21.04 17:38 1419\nКеча, 22:38 1996 Ўзбекистон\nКеча, 21:27 205 Ўзбекистон\nКеча, 19:45 699 Ўзбекистон\nКеча, 19:34 979 Жамият\nКеча, 11:21 753 Ўзбекистон


Мексикалик футболчи унга қизил карточка кўрсатган ҳакамни ўлдирди\n08:24 / 08.11.2016\nGoal.com портали маълумотларига кўра, Васкес икки клуб футболчилари ўртасида чиққан жанжалда фаол иштирок этгани учун қизил карточка олган. Бундан дарғазаб бўлган футболчи ҳакам ёнига келиб, унинг юзига боши билан зарба берган. Шундан кейин ҳакам йиқилиб тушган.\nШифокорлар ҳакамга унинг шунчаки боши айланиб кетди деб ўйлаб, дарҳол ёрдам кўрсатишни бошлашган. Бироқ ҳакам ҳеч қандай тириклик аломатларини намоён қилмаган. Маълум қилинишича, футболчи воқеа жойидан қочиб кетган ва ҳозирда полиция томонидан қидирилмоқда.\nМексика футбол ҳаками қизил карточка


Оқибати ўлим бўлган янги вирус Россияга ҳам етиб борди | Qalampir.uz\nОқибати ўлим бўлган янги вирус Россияга ҳам етиб борди\nОлам\t22 Январь 20:34 11114\nХитойнинг Ухан шаҳрида пайдо бўлган коронавируснинг янги тури жуда тез тарқалмоқда. Янги вирус билан касалланганлар Хитойнинг яқин қўшнилари Япония, Таиланд, Жанубий Кореяда бир неча кун аввал қайд этилганди. Кеча эса АҚШда шундай вирус юқтирган илк бемор рўйхатга олинди.\nЭндиликда вирус Россияга ҳам етиб боргани тахмин қилиняпти. Санкт-Петербургда янги коронавирус аломатлари бўлган эркак шифохонага ётқизилди. У Шанхайдан учиб келган.\nРоссия ОАВ берган маълумотга кўра, янги вирус юқтиргани тахмин қилинаётган иккинчи одам Москвада шифохонага ётқизилган. У Таиланддан келган.\nМаълумот учун, Хитойда пайдо бўлган янги вирусдан бугунгача 17 нафар одам ҳалок бўлди.\nЎзбекистон Соғлиқни сақлаш вазирлиги вирус тарқалаётгани сабабли чегарадаги санитария-эпидемиология пунктларида назорат кучайтирилганини маълум қилди. Шунингдек, Жаҳон соғлиқни сақлаш ташкилоти ҳам вирус юқтирмаслик учун бирламчи тавсияларни берди. Шимолия Корея янги вирус мамлакатга кириб келишининг олдини олиш мақсадида сайёҳлар учун чегараларини ёпиб қўйди.\nРоссия Хитой вирус\n02 Апрель 13:06 45312\n02 Апрель 16:02 39727\n02 Апрель 16:25 38382\n04 Апрель 18:05 28532\n04 Апрель 14:33 27842


Ректор мурожаати - Уч илдиз\nАссалому алайкум, азиз талабалар!\nСоғлиқларингиз, ота-онангиз яхшими?\nЎзингиз таътилни қандай ўтказяпсиз?\nБу синовли кунларда ўзингизни ЎзМУ талабаларига хос тутишингизга ишонаман.\nМуҳтарам Президентимиз чегара билмас бу хатарли вирусдан фуқароларимизни, айниқса ёшларимизни мустаҳкам ҳимоя қилиш борасида тўхталиб, “Бу ҳаётнинг оғир синовлари, яхши ва ёмон кунларини бошидан кечирган халқимиз мазкур вазиятни тўғри тушуниб, масалага онгли ёндашмоқда” деб алоҳида таъкидладилар.\nБунинг учун биринчи навбатда шифокорлар тавсияларига амал қилиб, шахсий гигиена ва санитария қоидаларига ҳар биримиз ўз оиламиз, болаларимиз билан уйимизда, ишхонамизда ва борадиган жойларимизда қатъий амал қилишимиз зарур.\nАзиз талабалар, қадрли ёшлар! Бугунги вазият тўлиқ давлатимиз назоратида эканлигини унутманг! Саросима ёки ваҳима кайфиятига берилмаслик, ижтимоий тармоқларда нотўғри, асосланмаган маълумотларни тарқатишга йўл қўймаслигимиз зарур.\nБарчамиз коронавирус инфекциясини олдини олиш, унга қарши курашиш орқали халқимизни ҳимоя қилишда давлатимиз назорати нечоғли мустаҳкам эканлигини ҳис қилишимиз зарур.\nСизлар илм олиш йўлида оғишмай, синовли кунларда карантин бўйича тавсия қилинган чора-тадбирларга риоя қилиб, масофавий таълим олишни амалга оширасиз деган умиддаман.\nБу пандемия таълим соҳасида туб ислоҳотларни янги босқичга тезлик билан оширишимизга туртки бўлди.\nБугун Ўзбекистон Миллий университетида таълимни тўлиқ масофавий таълимга ўтказмоқдамиз. Сизларни бу виртуал билим олишда фаол бўлишга чорлайман. Синовли кунларда Сиз карантин қоидаларига риоя қилишда нафақат ўзингиз намуна, балки бошқаларни ҳам даъват қилишингизга ишонаман.\nСизлар ёшсиз, шижоатли, кучли ва ташаббускорсиз!\nМавжуд вазиятдан келиб чиқиб, мен доимий равишда, 24 соат онлайн мулоқотга очиқ бўламан.\nКарантин даврида барча дарслар онлайн режим, масофавий таълим тизимига ўтади. Баҳолаш тизими ҳам , топшириқларни бажариш ҳам шу тизимда бўлади.\nБилим олишдан ташқари бўш вақтингизни қандай ўтказаётганингиз ҳам мен учун жуда қизиқ.\nБалки, оилангиз, юмушларингиз ва машғулотларингиз ҳақида ҳам ўртоқлашарсиз…Сизлардан таклифлар кутиб қоламан.\nСизларни тез орада ЎзМУ да кўришга умид қиламан.\nҲозир эса, ўзингиз ва яқинларингиз учун УЙДА ҚОЛИНГ!\nЎзМУ ректори Авазжон Мараҳимов\nХотира мангу, эзгу ишлар абадий\nNext story UYDA QOLING\nPrevious story Ўйин топмаган “ўғилжон”…


Written by islamonline.uz Nov 09, 2016 - 2171 Views\n14 декабрь куни АҚШнинг Кеннектикут штатида жойлашган Ньютаун шаҳарчасидаги “Сэнд Хук” бошланғич мактабида юз берган фожиа нафақат Американи диёнатли, ақлли-ҳушли дунёни ларзага келтирди. Адам Лэнза исмли шахс эрталаб, аввал мактабда ёш болакайларга сабоқ бераётган онасини, сўнг йигирма нафар бошланғич синф ўқувчиларини, уларга қўшиб, мактабнинг бир неча ўқитувчиларини отиб ташлади.\nМамлакат Президенти фожиа муносабати билан Америка халқига мурожаат қилар экан, бундай мудҳиш жиноятларнинг олдини олиш учун самарали чоралар кўришимиз керак, деб таъкидлади. Нью-Йорк шаҳри мэри Майкл Блумберг “Ньютаун фожиаси биз қандай дунёда яшаётганимизни яна бир ор кўрсатди” деди. “Яна бир бор” дегани шуки, бундай отишмалар кейинги йилларда Америкада тез-тез содир бўлиб турибди. Расмий маълумотларга қараганда, ҳар йили 30 минг бегуноҳ киши аҳоли қўлидаги қуролдан ҳалок бўлмоқда. Шундай бўлса-да, қурол сотиш билан шуғулланаётган дўконларнинг бирортаси ёпилгани ёки бу борада ҳозирча бирор чеклов эълон қилангани йўқ. Аксинча, Нютаундаги фожиадан сўнг мамлакатда қурол-яроғ сотишни тартибга солиш бўйича баҳс-мунозаралар бошланганида, бу ўта “ёғли” соҳа корчалонлари “Мактабларни жиноятчилардан ҳимоя қилиш учун ўқитувчиларни яхшилаб қуролантириш керак” деган таклифни киритишди. Кўплар қурол сотиш тақиқлаб қўйилишидан саросимага тушиб, худди “Катрина” ёки “Сэнди” тўфонлари яқинлашаётганида озиқ-овқат магазинларини шип-шийдон қилишганидай, қурол магазинларига ёпирилиб бориб, замонавий ўқотар воситаларини ғамлаб олишди. Расмий маълумотларга қараганда, АҚШда ўтган йили аҳоли 2011 йилга нисбатан 25 фоиз кўп миқдорда қурол сотиб олган. Декабрь ойининг ўзида ярим миллион киши қурол сотиб олиш учун тегишли муассасаларга мурожаат қилишган. Қурол сотиш бу ерда ўтган асрнинг ҳам, янги асрнинг ҳам энг “ёғли” баракали соҳаси бўлиб қолган. Савдони янада ривожлантириш учун бу “товар”га эҳтиёж пайдо қилиш ҳақида ўйлаётганлар ҳам йўқ эмас.\nНью-Йорк шаҳридан 130 километр узоқликда жойлашган, уч юз йиллик тарихга эга сокин Ньютаун шаҳарчасида истиқомат қилаётган кексалар бу қатлиом нега энди, айнан шу ерда содир бўлганини ҳануз тушунишгани йўқ. Айни пайтда, мамлакат Конституциясига киритилган иккинчи тузатиш, яъни одамларнинг қурол харид қилиш ва олиб юриш ҳуқуқи тўғрисида жиддий ўйлаб кўришни талаб қилаётган одамларнинг норзилик чиқишлари давом этмоқда. Баъзи штатларда уйида қурол сақлаётган аҳоли маълум тўлов ҳисобига ўқотар воситаларни ихтиёрий равишда маъмурларга топширмоқдалар. Аммо Мартин Лютер Кингдек миллат фидойисига ёки мамлакат Президенти Жон Кеннидига суиқасд уюштирилган Америкада тўппонча ёки винтовкаларнинг ногаҳонда чайраб қолишига жамият деярли ўрганиб қолган, қурол-яроғ ишлаб чиқарувчи ишбилармонлар бу воситаларсиз тинч, хотиржам яшаб бўлмаслигини одамларнинг онг-шуурига аллақачон сингдириб бўлишган.\nАҳолига қурол-яроғ сотиш тартибини қайта кўриб чиқиш тўғрисидаги мунозаралар бугун пайдо бўлгани йўқ. 1999 йили Колорадода икки нафар юқори синф ўқувчиси ўзлари ўқийдиган мактабда 13 кишини шафқатсизларча отиб ўлдиришди. 2007 йили Виржиния политехника университетида талабалардан бири 32 кишининг умрига нуқта қўйди. 2009 йили ҳарбий хизматчи Техасдаги Форт-худ базасида 13 кишини отиб ташлади. Маквей Тимоти деган шахс бутун бошли маъмурий бинони портлатиб юбориб, кўплаб бегуноҳ одамларнинг қонини тўкди. Шу воқеалардан кейин ҳам бу муаммони ҳал қилиш кун тартибига қўйилган эди. Аммо, ҳар гал маълум тоифа одамлар америкаликларнинг бу ҳуқуқини чинакам демократия, эркинлик намунаси билан боғлашади ва ҳеч бир нарса ўзгармайди.\nҚурол нима учун ишлаб чиқарилади? – одам ўлдириш учун! Бу воситадан бошқа мақсадда фойдаланиш мумкин эмас. Қурол бор экан ва у йилдан йилга такомиллашиб бораётган экан, фожиа одамлар ҳаётидан асло узоқлашмайди. Бир вақтлар Даманск оролида можаро содир бўлганида, шу ерда ҳалок бўлган солдатлардан бирининг отаси мухбирлар билан суҳбатда: “Анча йиллардан бери қурол-яроғ ишлаб чиқарадиган заводда ишлайман, яхши маош олиш учун кунлик топшириқни ҳамиша ортиғи билан бажараман, наҳотки менинг ўғлим ўзим режадан ташқари ишлаб чиқарган ўққа учган бўлса?”, деган эди. Бу гапни эслаётганим, “Сэнди Хук” фожиасини содир этган қотил ўғилнинг қўлидаги қуролни унинг онаси – фожианинг биринчи қурбони магазиндан сотиб олган экан.\nҳар ким ўз ғанимини ўзи тарбиялайди, деган гап бор. Бугун Америкада, ривожланган ва икки бор жаҳон урушига майдон бўлган Европада ёшлар қандай қадриятлар, одоб-ахлоқ меъёрлари руҳида тарбия топмоқдалар? Телеканалларда, кинотеатрларда отишма, портлатиш, ўлдириш, ёқиб юбориш каби жиноий хатти-ҳаракатлар тинимсиз намойиш этилаётган, саргузашт асарларнинг саҳифалари ҳам худди шу каби беадоқ фожиалар билан тўлиб-тошган бир пайтда бола нимадан ибрат олади, унниг мурғак қалбига қандай “қадрият”ла сингади?\n11 сентябрь воқеаларидан кейин кўплар англаган бир ҳақиқат шу бўлдики, иқтисодий қудрат, ҳарбий салоҳият деганлари осмон қадар буюк бўлса ҳам, бу воситалар инсоннинг энг оддий ва содда муаммолари ечими олдида ожиз қолар экан. Минг километр наридаги нишонни бехато муўлжалга оладиган ракета билан мақтаниш мумкин, аммо бу фахр бир кўнгли хуфтоннинг дилига чироқ бўла олмайди. Инсон кўнглига етиб бориш Ойга қўнишдан ҳам мушкул иш. Бойлик, ҳарбий куч-қудрат деганлари чинакам халоскор, бемисл нажоткор ва бадавлат мамлакат ўзининг наинки иқтисодий, айни чоғда маънавий ахлоқий муаммоларни ҳам аллақачон ҳал қилиб олган бўларди. Бу муаммо ривожланган Европа давлатлари ҳаётига ҳам вақти-вақти билан соя ташлаб турибди. Буни биргина ўтган йили тинч ва хотиржам Норвегияда содир бўлган қонли фожиа мисолида кўриш мумкин. Ғарб дунёсида тобора чуқур илдиз отаётган турли ғаразли оқимлар, шовинистик гуруҳлар, қиёмат қойимлиги ҳақидаги васвасалар таъсирида талвасага тушган Андерс Брейвик исмли шахс июль ойида бегуноҳ етмиш етти кишини отиб ўлдирди. Судда у бу ёвузликни Норвегия маданий ҳаёти тобора хилма-хиллашиб бораётгани билан оқламоқчи бўлди. Брейвикнинг ўзини бениҳоя хотиржам тутиши, тергов пайти куёв боладай кийиниши, атрофга жилмайиб қараши, кузатувчиларнинг фикрича, жиддий хавотир уйғотади, яъни ўзга маданиятлар ва динларга нисбатан ошкора тоқатсизлик синдроми Европа мамлакатлари учун жиддий ташвишга айланиши мумкин.\nАҚШда 2011 йили болалар ҳуқуқларининг бузилиши билан боғлиқ 3 миллион 700 минг жиноят содир этилган, уларнинг 9 фоизи норасидаларни зўрлаш биан боғлиқ хатти-ҳаракатлардир.\nКўриниб турибдики, дунё мамлакатларида ҳукм сураётган иқтисодий таназзул, жамиятнинг маънавий-ахлоқий қиёфаси, дунёвий ва диний мактабларидаги таълим-тарбия даражаси, оила муносабатларининг мутлақо эркинлигидан келиб чиқадиган руҳий-психологик муаммолар, яъни маънавий айнишлар билан боғлиқ. Фожиалар илдизини айни шу ҳолатлардан қидириш тўғри бўлади.\n“Бугунги мураккаб мафкуравий жараёнларни илмий-амалий жиҳатдан атрофлича таҳлил қилиш ва баҳолаш, уларнинг устувор йўналишларини. Кимга ва нимага қаратилганини аниқлаш, аҳоли турли қатламларига таъсирини ўрганиш, миллий манфаатларимизга, ҳаёт тарзимизга зид бўлган зарарли ғоялар ва мафкуравий хуружларнинг моҳиятини очиб бериш, фуқароларимиз қалбида миллий тафаккур ва соғлом дунёқарашасосларини мустаҳкамлаш алоҳида аҳамият касб этади, - дейилади Президент Ислом Каримовнинг “Юксак маънавият – енглимас куч” китобида. – Фақат ана шундай асосда ёшларни ўз фикрига эга, турли маънавий хуружларга қарши собит тура олишга қодир бўлган, иродали, фидойи ватанпарвар инсонлар этиб тарбиялашга эришиш мумкин”.\nИстиқлол йилларида мамлакатимизда ҳукм сураётган тинчлик-тотувликка қилинган кўплаб хуружлардан равшан кўринадики, ёвуз ниятли кишилар энг аввало ёшлар онгини нишонга олади. Шундай тажовузкор кучлар таъсирига тушиб қолган киши орадан ҳеч қанча ўтмай, ўзгача фикрлай бошлайди, ҳаётга муносабати кескин ўзгаради. Энг муҳим, муқаддас нарсаларга ҳам бефарқ қарайдиган бўлади. Зомбилар, камикадзелар, террор ижрочилари мустақил ва эркин фикрлаш эркини бой бериб қўйган, иймон-эътиқоди сустлаштирилган, миллий туйғу, маънавий илдизлардан узоқлаштирилган кишилардир. Хотира ва тафаккурдан мосуво бўлиб, манқуртга айланишнинг оқибати қанчалар даҳшатли бўлиши Чингиз Айтматовнинг “Кассандра тамғаси” асарида юксак маҳорат билан кўрсатиб берилган. Асарда инсон онг-шуурига сунъий тушунчаларни, ғайриахлоқий қадриятларни зўрлик билан сингдириш орқали унинг хатти-ҳаракатини бошқаришга эришиш, ҳар қандай буйруққа сўзсиз итоат қиладиган ясама “одамча”ларни тарбиялаш каби қабиҳ ниятларнинг мавжудлиги ишонарли тарзда очиб берилган. Бу ният ёзувчининг бадиий тўқимаси эмас, ҳаётда бор ва кун сайин куч тўплаётган мудҳиш хавфдир. Бугун, расмий маълумотларга кўра, дунёдаги энг иқтидорли олимларнинг ҳар тўртинчиси ҳарбий-саноат комплексида хизмат қилмоқда. Бу – ҳар тўртинчи иқтидорли олим инсон ҳаётини яхшилаш, турмуш тарзини фаровонлаштириш йўлида эмас, уруш, қирғин-барот қуролларини янада такомиллаштириш устида ишламоқда, дегани. Дунёни қайта “совуқ уруш” гирдобига тортиш ҳаракатлари эса барҳам топгани йўқ.\nБундай ҳолатда, давлатимиз раҳбари таъкидлаганидек, фақат маънавият, фақат эзгу тарбиягина халоскор, енгилмас куч сифатида майдонга чиқиши мумкин. Ғарб дунёси ўзи дучор бўлган иқтисодий таназзулни енгиб ўтишига ишонса бўлади, бироқ маънавий таназзулни енгиш бир қовун пишиғилик иш эмас.\nМоддий ва маънавий зарарни қоплаш масаласи Nov 09, 2016 - 2171 Views\nMore in this category: « Ислом ва профессионаллик: камолот сари Саҳобаларга ўхшаш керак »


АҚШ бин Ладеннинг ўлими ҳақида ёлғон гапиргани даъво қилинмоқда\n08:17 / 12.05.2015\nОАВда бин Ладеннинг ўлими ҳақида янги маълумотлар пайдо бўлди. Улар америкалик журналист Сеймур Хершнинг London Review Books нашрида эълон қилинган ҳисоботига асосланади.\nТаъкидланишича, “Ал-Қоида” ҳаракати етакчиси Усома бин Ладеннинг ўлдирилиши ҳақида Вашингтон нотўғри ахборот тарқатган.\nХершнинг қўлидаги маълумотларга қараганда, Покистон разведкаси террорчини 2006 йилда қўлга олган. Шундан буён 2011 йилда ўлдирилгунга қадар у Аббосободда назорат остида сақланган. Террорчини АҚШга бирор-бир хизмат эвазига бериб юбориш кўзда тутилганди, аммо 2010 йилда ҳарбийлардан бири уни Вашингтонга 25 млн долларга сотиб юборган. Шундан сўнг америкалик махсус қисмлар бин Ладен сақланаётган бино ҳақида маълумот олиб, уни йўқ қилиш бўйича амалиёт ўтказган.\nЖурналистнинг қайд қилишича, бин Ладен ногирон бўлгани боис уни йўқ қилиш катта қийинчилик туғдирмаган.\nCNN каналининг маълумот беришича, Оқ Уй расмийлари бу ҳисоботдаги маълумотларни инкор қилмоқда. “Биз “ал-Қоида”ни йўқ қилиш йўлида Покистон билан ҳамкорлик қилганмиз, аммо бу бошидан охиригача АҚШнинг ўз операцияси эди”, – дейилади Оқ Уйнинг матбуот учун расмий баёнотида.


“Вестерн Юнион”га ишонч борми?\n“Фарғона.ру” сайти тарқатган хабарга кўра, Ўзбекистон Миллий хавфсизлик хизмати мамлакат фуқароларига хориждан келаётган пул жўнатмаларини синчковлик билан текширмоқда.\nМолиявий амалиëтларни амалга оширган шахснинг исм-фамилияси банк сири ҳисобланади. Бу сирни ҳуқуқ-тартибот ëки бошқа идораларга тақдим этиш бошқа давлатларда бўлгани каби Ўзбекистонда ҳам мижозга хиëнат ҳисобланади.\nБироқ “Фарғона.ру” сайтининг хабарига ишонадиган бўлинса, Ўзбекистонда мижозга хиёнат қилиш оддий ҳолга айланган кўринади. Сайт “Вестерн Юнион” тизими МХХ билан ҳамкорлик қилаётганини, бу тизимдан фойдаланаётган водийликлар ўз пулини вақтида ола олмаётганини ёзади.\n“Озодлик” мухбири ушбу маълумотларга аниқлик киритиш мақсадида “Вестерн Юнион”нинг Ўзбекистондаги ҳамкорларидан бири бўлмиш “Ҳамкорбанк”нинг Андижондаги бўлимларидан бирига қўнғироқ қилди. Банк ходими эса бу хабарлар қуруқ сафсата эканини таъкидлади.\n“Йўқ. Бўлиши мумкин эмас. Одамлар келиб, ўзларига юборилган пулларини олиб кетяпти. Гап шундаки, ҳозир жўнатувчилар сони кўплиги учун одамлар навбатда кўп туриб қоляпти. Лекин ҳуқуқ-тартибот органи ходимларининг (бу жўнатмаларни) текширишга ҳаққи бор”, - деди банк вакили.\nБундан аввалроқ чет элдан банк орқали пул олгани учун таъқиб қилинаëтганлар рўйхатида бўлган ўзбекистонлик инсон ҳуқуқлари фаоли Умида Ниëзова ўзининг солиқ идорасига қилган ташрифи ҳақида “Озодлик”ка: “Жорий йил бошида “Вестерн Юнион” орқали пул олганим учун солиқ инспекциясига чақиртиришди. Бу пулни декларацияга киритиб, солиқ тўлашим ҳақида айтишди. У ерга борганимда мен ўзимга ўхшаган яна бир неча киши - журналистлар ҳамда ҳуқуқ ҳимоячилари исми-фамилияси битилган рўйхатни кўрдим. Улардан бу рўйхатни қаердан олганини сўрасам, “юқоридан юборилгани”ни айтишди”, - деган эди.\nАндижон вилояти миллий хавфсизлик бошқармасининг ўз исмини ошкор этишни истамаган вакили ҳам “Фарғона.ру”да келтирилган маълумотларни инкор қилди.\n“Биз бундай ишлар билан шуғулланмаймиз. Кимки сизга ушбу маълумотни берган бўлса, бу ўз тасдиғини топмаган маълумотдир. Агар шундай бўлса ҳам четда туриб Ўзбекистон ичидаги турли диний оқимлар аъзоларини пул билан таъминланаëтганлар текширилиши мумкин. Мана Англияларда юрибди-ку, давлатимизни сотиб, ўзича тўнтариш қилмоқчи бўлган юзсиз одамлар. Бу ерни тарки дунë қилиб кетиб, энди турли юнионлар орқали пул юборяпти”, - деди МХХ ходими.


Кислород концентратори ва пульсоксиметрлар\nЎзбекистон 11:00 / 17.09.2020 10549\nКислород концентратори — атроф муҳитдаги атмосферадан кислород молекулаларини ажратиб олиш, концентрациялаш ва тоза кислород ҳолида беришга ихтисослашган ускунадир. Асосан кислород терапиясида, беморга атмосферадагига нисбатан юқорироқ концентрацияда кислород бериш зарурати туғилганда фойдаланилади.\nКислородотерапия фойдаси ҳақида ҳамма билади, аммо уни уй шароитида ҳам амалга ошириш мумкинлигидан кўпчилик хабардор эмас. Биз сизга шундай қурилма – кислород концентратори ҳақида ҳикоя қиламиз. Бу ускуна биринчи навбатда кимларга кераклиги, қай тарзда фойдаланилиши, кислород концентратори нархлари ва уларни танлашда қандай омилларга эътибор қаратилиши зарурлиги бўйича сўзлаб берамиз.\nКислород концентратори қандай ишлайди?\nҲар бир мактаб ўқувчиси биладики, кислород тирик организмлар нафас олиши, демакки ҳаёт учун жуда зарур. Кислороднинг ҳатто арзимас танқислиги – гипоксия – иммунитет сусайишига, моддалар алмашинуви бузилишига, бош ва мушаклар оғриши, асаб бузилиши, ҳолсизлик, ақлий ва жисмоний фаоллик сусайишига олиб келади.\nОчиқ ҳавода мунтазам сайр қилиш мегаполислар аҳолиси учун энг самарали ва оммабоп услубдир. Аммо инсон организми учун муҳим бўлган бу элемент танқислигини бартараф қилишда оксигенотерапия ёрдам беради.\nПульсоксиметр — тиббий назорат-диагностик прибор бўлиб, капилляр қонларда кислород сатурациясини ноинвазив ўлчашда ишлатилади. Қонда кислороднинг сурункали етишмовчилиги билан кечувчи кўплаб касалликлар бор ва уларни назорат қилиб туришда пульсоксиметрнинг аҳамияти катта.\nБатафсил маълумот олиш учун қуйидаги рақамларга қўнғироқ қилинг:


“Локомотив” клуби давралар оралиғида вужудга келган трансфер ойнаси давомида ўз таркибига қўшиб олган футболчиларни кенг оммага таништирди – LOKOMOTIV\nАссалом алейкум. “Локомотив” шарафини ҳимоя қилишга мавсум бошида ваъда бергандим. Бу трансфер аввалроқ амалга ошиши лозим эди. Аммо клубим (Чанчун Ятай) бунга қаршилик қилди. Кейинчалик биз клуб билан бир тўхтамга келдик ва улар билан ўзаро келишган ҳолда Хитойдаги фаолиятимни тугатдим. Ўзбекистон чемпионати бу йил анча кучайган. Интернет сайтларига рахмат, Хитойдан туриб ҳам ўйинларни, натижаларни кузатиб турдим. Кўп дўстларим шу ерда ўйнашади. Табиийки уларнинг ўйинларини ҳам кузатиб турдим. “Локомотив”га келишимнинг яна бир ижобий томони “Локомотив” стадиони ёнида катта бўлган уйим жойлашган. Ёшлигимдан футболни шу ердан бошлаганман. Клубга йилни бошида берган ваъдамни устидан чиқтим. Хитой чемпионати кучли, ҳамма нарса профессионал тарзда йўлга қўйилган. Стадионлари ажойиб. Хитой чемпионатини ёқмаган тарафи бу мамлакатни жудаям катталигида. Чунки мен ўйнаган шахардан ўйинларга бориш учун 5-6 соатлаб самолётда учиш керак. Ҳар доим ўйиндан икки кун олдин йўлга чиқардик. Битта ўйинга бориб келиш 4 кун вақтни оларди.Етти ярим йил ўйнадим. Тасаввур қилинг бу неча минг километр бўлади (кулади). Жудаям уйга, Ватанимга қайтгим келди. Хитой чемпионати легионерлар ҳисобига кучли. Ҳамма клублар ўзларига қиммат ва кучли легионерларни қўшиб олган. Ўзбек клублари ва Хитой клублари солиштирса бизники кучлироқ. Чунки улар фақат легионерларга таяниб тўп суради. Менга “Пахтакор”дан расмий таклиф бўлмаган.\nХайрли кун. “Локомотив” вариантини менга агентим-акам таклиф этди. Айнан шу пайтда клуб Минскда йиғин ўтказаётган эди. 10 кун давомида жамоа билан машғулотларда қатнашдим, учрашувларда майдонга тушдим. Менинг ҳаракатларим мураббийлар штабига маъқул келди ва биз шартнома имзоладик. Ўзбек футболи ҳақида тўғрисини айтсам унчалик ҳам яқиндан таниш эмасман. Фақат “Локомотив”, “Бунёдкор” ва “Пахтакор” клублари ҳақида эшитганман. Терма жамоангизнинг Жаҳон Чемпионати 2018 саралашларидаги натижаларини кузатиб борганман. Мен чап қанотга яқинроқ марказий ҳимояда кўпроқ ўйнаганман.\nҚатардаги фаолиятимдан сўнг “Локомотив”га қайтиш энг тўғри йўл деб ўйладим. Қолаверса, бу жамоа мен учун ўз уйимдек бўлиб қолган. Бу йил ҳам ўтган йилдек ажойиб натижаларни такрорлашга ўз ҳиссамни қўшишга ҳаракат қиламан. Имкон қадар Ўзбекистон чемпионатини кузатиб бордим. Чемпионатимиз савияси, унга бўлган эътибор анча кучайган. “Локомотив”да фаолиятимнинг энг мазмунли дамлари ўтган. Жамоага қўшилиб кетишим ҳам осон бўлади. Менда бир неча таклифлар бўлди. Таклифлар ҳозир ҳам бор. Мен ўзимга ёққан энг яхши таклифни танладим. Қатарда футбол мамлакати ҳисобланмаса ҳам ҳамма нарса тўғри йўлган қўйилган. Аммо мухлислар билан ишлаш, уларни стадионга ташрифлари ҳавас қиладиган даражада эмас. Футболга бўлган эътибор кучли, хатто оддий чиптадан бошлаб. Бутун мамлакат Жаҳон Чемпионатига тайёргарлик кўрмоқда. Футболи, чемпионати Ўзбекистонникидан кучли эмас. Тактика, футболга ёндашув, менталитети бошқачароқ. Ўйин жараёни-темпи ҳам бизни футболдан юқори эмас.\nSiz ularni taniysiz 👶😃👴 #FaceApp 3-qism https://t.co/V4Sxqsp6nv


21 январ 2022, Тошкент вақти: 18:36\nРоссия президенти Владимир Путин айни соатларда анъанавий йиллик матбуот анжуманини ўтказмоқда.Жорий йилдаги матбуот анжумани Россия ҳарбийлари Украина чегараларига яқин жойга жамланаётгани ғарб давлатлари ташвишига сабаб бўлган бир даврда ўтказилмоқда.\nПутиннинг ўтган йилги анжумани тўрт ярим соатдан кўпроқ давом этган эди. Пандемия муносабати билан журналистлар анжуманга ПЧР тест топшириб киришди.\nСўнгги ҳафталарда Ғарб давлатлари, НАТО ва Киев Россия аскарлари Украина чегаралари яқинига жамланаётганидан ташвиш билдириб келмоқда. Ғарб давлатлари Москва Украинага ҳужум қилиши мумкин, деб ҳавотирланаётир.\nАйни пайтда Путин НАТО ва АҚШдан “Россия хавфсизлигига кафолат” талаб қилмоқда. У урушни хоҳламаслигини, бироқ тўқнашувлар юзага келса, бунга Киев ва Ғарб жавобгар бўлишини айтган.


18:11 26 Феврал 2020\n12:35 07.10.2019 (Янгиланган 18:36 07.10.2019) Ҳавола олиш\nЎзбекистон Президенти бараварига иккита халқаро шартномани тасдиқлади. Бу ҳақда Адлия вазирлиги матбуот хизмати хабар қилади.\nТОШКЕНТ, 7 окт - Sputnik. Шавкат Мирзиёев куни-кеча иккита халқаро шартномани тасдиқлади, хабар беради Адлия вазирлиги матбуот хизмати.\nХусусан, МДҲ аъзолари билан интеллектуал мулк объектларига ҳуқуқни ҳимоя қилиш соҳасида божхона органларининг ўзаро муносабатлари тўғрисидаги ҳужжат қабул қилинди. У жорий йил 31 май куни Ашҳободда бўлиб ўтган МДҲ аъзо-давлатлари ҳукумат раҳбарлари кенгаши йиғилишида имзоланганди.\nМазкур шартноманинг республикада жорий этилишида ваколатли орган этиб Ўзбекистон Давлат Божхона қўмитаси белгиланди. Шартнома МДҲ мамлакатлари божхона хизматларига контрафакт маҳсулотларни аниқлашда ўзаро ахборот алмашинувига асос ва кўмак бўлиб хизмат қилади. Бу, ўз навбатида, қайд этилган турдаги маҳсулотларнинг айланмасига самарали тарзда қарши курашишга имкон яратади.\nШартнома Ҳамдўстлик ҳудудидаги ўзаро савдо тизимида интеллектуал мулк объектларига бўлган ҳуқуқларни юқори даражадаги ҳимояланишини таъминлайди.\nШу билан бирга, Ўзбекистон Республикаси ва Беларусь ҳукуматлари ўртасидаги минтақалараро ҳамкорлик тўғрисидаги шартнома ҳам тасдиқланди.


Зойир Мирзаев: Қашқадарёликларнинг яхши шароитларда яшашга ҳаққи бор - zarnews.uz\nЗойир Мирзаев: Қашқадарёликларнинг яхши шароитларда яшашга ҳаққи бор\nҚашқадарё вилояти ҳокими Зойир Мирзаев ЎзА мухбирининг ҳудуд билан боғлиқ бир нечта ҳақли саволларига жавоб берди.\n– Сиз кўп жойларда раҳбарлик лавозимларида ишлагансиз. Қашқадарё вилоятининг ўзига хос томонлари, одамлари ҳақидаги дастлабки таассуротларингиз?\n– Қашқадарё вилояти ҳокими сифатида фаолият бошлашимдан аввал ҳам вилоятга кўп бора келганман. Инсонларига келсак, шу ерлик ўртоқларим жуда кўплиги боис тасаввурим бор эди. Лекин ўтган қисқа даврда Ғилон, Чиял, Кўл ва Оққишлоқларида бўлиб, бир нарсага амин бўлдимки, бағрикенглик ва яшаб турган заминга садоқат борасида бу халқдан кўп нарсани ўрганса бўлади.\n– Қашқадарё вилояти мамлакатимизда энг кўп ғалла ва пахта етиштирадиган, республиканинг асосий нефт-газ захиралари жойлашган минтақа ҳисобланади. Шундай бўлса-да, нега аҳолининг яшаш шароити кўнгилдагидек эмас. Бу аҳолидан келаётган шикоятларнинг кўплигида ҳам кўринади...\n– Ҳақиқатдан ҳам Қашқадарё вилояти ҳар томонлама реал имкониятларга, салоҳиятга эга вилоятлардан бири. Шундай бўлса-да, вилоятнинг айрим ҳудудларида яшаш шароитлари ҳаминқадар эканлиги ҳам бор гап. Бугун ҳамма нарсани борлигича айтиш вақти келганидан фойдаланиб очиқ айтаман. Энг оғир масалаларимиз бу аҳолини ичимлик суви балан таъминлаш. Ичимлик суви масаласидан ташқари бошқа соҳалардаги камчиликларни ҳам босқичма-босқич равишда тез орада бартараф этишни мақсад қилганмиз.\nЙўл масаласи, электр узатиш линиялари, газ узатиш тармоқларида қилинадиган ишлар кўлами катта. Бундан ташқари, охирги 2 йил давомида сел ва табиий офатлардан зарар кўрган 36 та турли ҳажмдаги кўприклар таъмири ҳам жорий йилда ўз якунига етади. Қарши шаҳридаги кўп қаватли уйларда иссиқлик таъминоти ва ичимлик сувини узлуксиз етказиб бериш, шунингдек, вилоят аҳлининг яшаш шароитини яхшилаш борасида тизимли ишларни бошлаб юборганмиз.\nЖумладан, аҳолининг ижтимоий турмуш тарзини яхшилаш мақсадида 1097 километр узунликдаги электр тармоқлари ва 305 дона трансформатор пунктларида янги қуриш ва реконструкция ишлари, 68,4 километр газ қувурларини янгидан тортиш, 3,2 километр газ қувурларини капитал таъмирлаш ва 1,6 километрини реконструкция қилиш, 5 та газ тақсимлаш пунктларини мукаммал таъмирлаш, 94 800 тонна суюлтирилган газ етказиб бериш, шунингдек, 18 та аҳоли пунктларида 92,5 миллиард сўм маблағ эвазига 161,8 километр ичимлик суви ва канализация тармоқларини қуриш ва реконструкция қилиш ишлари амалга оширилади.\nБу ерда энг муҳим лойиҳа “Оқсув-Деҳқонобод” лойиҳаси бўлиб, қиймати 100,5 миллиард сўмни ташкил этади. Лойиҳа Деҳқонобод туманининг 117 та қишлоқларини сув билан таъминлаш имконини беради.\nИнвестиция дастури доирасида 23 та умумтаълим мактаблари (6902 ўқувчи ўрни), 16 та соғлиқни сақлаш объектлари (151 қатнов ва 761 койка), 4 та болалар спорти иншоотлари, 36 та мактабгача таълим муассасалари (5520 ўрин) янгидан қурилади ҳамда Қарши муҳандислик иқтисодиёт институти 10 миллиард сўм маблағ эвазига реконструкция қилинади.\n– Вилоятда ишсизлик даражаси юқори. Янги раҳбар сифатида бу муаммонинг олдини олиш учун нима қилиш керак, деб ўйлайсиз?\n– Бандлик масаласи энг муҳим муаммолардан бири. Шу мақсадда аҳоли, айниқса, ёшлар бандлигини таъминлашда асосан, тадбиркорлар катта суянчимиз бўлади, деб ҳисоблайман. Президентимиз саъй-ҳаракати ва шахсий ташаббуслари билан мамлакатимизда тадбиркорликнинг қонуний асослари мустаҳкамланди. Шу боис вилоятда фаолият олиб бораётган тадбиркорларни ҳар томонлама қўллаб-қувватлаш ва уларнинг фаолияти ҳамда сонини кенгайтиришни мақсад қилганмиз. Шунингдек, 2020 йилда 21 мингта янги иш ўрни ташкил этиш мақсадида ҳудудлар, йўналишлар ва секторлар кесимида иш излаётган фуқаролар рўйхати шакллантирилади. Бу борада йирик лойиҳаларни амалга ошириш, кичик корхона ва микрофирмалар ташкил этиш, оилавий ва якка тартибдаги тадбиркорликни ривожлантириш муҳим аҳамият касб этади.\nБир жиҳатни айтиш лозимки, иш билан таъминлашда ҳар бир иқлим ва ер шароити, хомашё ресурсларидан келиб чиқиб ёндашамиз.\nМисол учун, вилоятда цемент маҳсулотларига бўлган талаб 3 фоизга қондирилса, шифер ва гипсакартон умуман ишлаб чиқарилмайди. Китоб туманида хитойлик ҳамкорлар билан қурилаётган цемент заводида 500 дан ортиқ ёшлар иш бошлайди. Айни шу туманда 200 гектар майдонда интенсив кўчат етиштириш корхонаси ташкил қилинган. Жорий йилда бу ерда ҳам иш кўлами кенгайиб, кўплаб иш ўрни яратилади. Йилига 3 миллион дона интенсив гилос, шафтоли, қароли ва олма кўчатлари боғбонларга етказиб берилади.\n– Йўллар мамлакатнинг қон томирлари ҳисобланади. Вилоятнинг кўплаб туманларида умумфойдаланувдаги йўлларнинг аҳволи ҳамон ачинарли аҳволда. Бу борада қандай ишлар амалга оширилади?\n– Аҳоли билан учрашувларда ҳам марказий, айниқса, ички йўллар ҳолатининг талабга жавоб бермаслиги бўйича кўплаб мурожаатлар келиб тушади. Бу борада ҳам мақсадли ва режали ишларни амалга оширишни мақсад қилганмиз.\nЙўллар борасида солиштирсак бошқа ҳудудларга қараганда қилинадиган ишлар жуда кўп. Қишлоқларимизда, айниқса, тоғли ҳудудлардаги йўллар ачинарли аҳволда.\nВилоят ҳудудида жами 18446 километр йўллар мавжуд. Шундан 425 километри халқаро аҳамиятдаги, 889 километри давлат аҳамиятидаги, 2112 километри маҳаллий аҳамиятдаги ва 15020 километри ички автомобиль йўлларидир. 8616 километр, яъни жами йўлларнинг 47 фоизи таъмирга муҳтож. Шундан 84 километри халқаро, 270,6 километри давлат, 486 километри маҳаллий аҳамиятдаги ҳамда 7 775,4 километри ички йўллар ҳиссасига тўғри келади.\nҚашқадарё халқининг яхши шароитларда яшашга ҳаққи бор. Шу мақсадда, юқоридаги режаларимизни ўз вақтида амалиётга татбиқ этиб, воҳа аҳлининг яшаш шароитини юқори ўринларга олиб чиқиш энг асосий мақсадимиздир.


СЎЗЛАРДА НАМОЁН ЎЗЛИК — Ishonch Gazetasi\nСЎЗЛАРДА НАМОЁН ЎЗЛИК\nКишининг ўзи унинг сўзида намоён бўлади. Суҳбатдошимизнинг гапириш манераси, оҳанги, танлаган сўзлари, уларни қўллаш тартиби бизга у ҳақда батафсил маълумот беради. Яшаш тарзи, тарбия топган муҳити, нималарни хуш кўриши, қай соҳани эгаллагани – умуман қандай одамлигини билиб оламиз. Қуйида эътиборингизга ҳавола этилаётган мақолада муаллиф сўзларнинг инсон ҳаётидаги, хусусан, таълим жараёнидаги аҳамияти ҳақида фикр эритган. Танишиб, ўзингиз учун кутилмаган ва ёқимли хулосаларга эга бўласиз.\nёхуд таълимнинг сифати ва самараси нимага боғлиқ?\nБу саволга педагогнинг замонавий талабларга жавоб бериши, ахборот технологияларини пухта ўзлаштириши, ўз фанини чуқур билиши, кенг қамровли билимга эга бўлиши, ўз ишига масъулият билан қараши, дея жавоб берамиз. Тўғри, буни инкор этолмаймиз. Лекин фақат шуларгина сифат ва самаранинг мезони бўла олармикан?\nЎз фанини чуқур билган, назарий жиҳатдан пухта, бўйи баробар китоблар, ўқув қўлланмалар ва дарсликлар ёзган мутахассислар бор. Бироқ уларнинг айримлари минбар, микрофон ва видеокамера орқали аудиторияга юзланса, қўрқув ва ҳаяжонга тушади, билганини ҳам айтолмай, фикри пойинтар-сойинтар йўсинда бўлади. Энди тасаввур қилинг, ўз фанига, мавзусига қизиқтира олмаган, таълим таъсирчанлигига риоя эта олмаган педагог қандай қилиб ўқувчига етарли билим бера олади? У қандай йўл билан тингловчини ром этиши, талабани маҳлиё қилиши, ўзига, сўзига эргаштира олиши мумкин?\nХалқимизда «Ўзингга қараб кутарлар, сўзингга қараб кузатарлар» деган нақл бор. Бу бежиз эмас, албатта. Чунки инсоннинг ўзлиги учун кўзгу унинг сўзидир. Кишининг икки оғиз сўзидаёқ, унинг билим савияси, маънавияти, дунёқараши, табиати, феъл-атвори намоён бўлади. Шунинг учун ҳам педагогнинг нутқий ва хулқий маданияти улуғвор мақсадларимизни, таълим тизимидаги истиқболли режаларни амалга оширишдаги муҳим қуролдир.\nТаълимнинг калити — нутқ билан, тарбиянинг калити — хулқ билан гўзал. Нутқий ва хулқий маданиятга эга бўлмаган шахсни комил инсон, авлодни баркамол авлод деб бўлармикан? Ана шу маънавий ҳамда маърифий эҳтиёжни назарда тутган ҳолда, ўқитувчи ва ўқувчи орасидаги олтин занжир — мулоқот ва муомала маданияти ҳисобланади.\nТасаввур қилинг, тарозининг бир палласида сизга мактабда ёхуд олий таълим муассасасида дарс берган ўқитувчининг (маърузаси), иккинчи палласида эса амри маъруф қиладиган имом-хатибнинг нутқи. Айтингчи, қай бирини эшитишга халқда мойиллик устувор, қай бирида оҳанрабо бор, қайси бири ўзига тортади? Шубҳасиз, кўпчилик иккинчисини танлайди. Хўш, нима учун? Чунки биздаги диний бўшлиқ, уни тинглашга бўлган мойиллик, онгимизга болаликдан жойланган қироат ҳамда Қуръондан келтирилган сура ва оятлар ҳамда ҳадиси шариф намуналари, ўгитлар, ҳаётий мисолларни эшитиб, улардан ибрат олишга ўрганганмиз. Шу боис ҳам биз уни беихтиёр мароқ билан тинглаймиз. Педагог нутқини эса…\nДарс машғулотларидан бирида шу нарсанинг гувоҳи бўлганман. Зериктирувчи нутқи билан маъруза қилган ўқитувчига бир талаба икки қўлини кўксига қўйиб, «Устоз, сизга минг раҳмат, маза қилдим», деди. Таажжубга тушган ўқитувчи унга: «Ўғлим, салкам қирқ йилдан бери дарс бераман, худди шу сўзни, шу илтифотни кутиб яшадим, кутиб ишладим, нима учун раҳмат деб миннатдорлик билдирдингиз», деса, унга жавобан талаба шундай деди: «Домлажон, шундай «чиройли» маъруза ўқидингизки, онамнинг алласи ҳам мени бир соат бу даражада маза қилиб ухлатмаса керак». Кулгили, лекин аслида бу фожиа. Ўқувчи фандан безса, эртага ватандан безади, ватандан безса, индинга ватангадо бўлади, ватангадо бўлса, охир-оқибат кафангадо бўлади.\nАслида, педагогнинг вазифаси нима? Фанга қизиқтириш орқали ўқувчини эргаштириш, таълимнинг таъсирчанлигига эришиш эмасми? Педагог қайси фандан дарс беришидан қатъий назар, аввало, унинг нутқи гўзал бўлиши шарт. Куним ўтса бўлди, эшитса, эшитсин, ўрганмаса, ўрганмасин, деган бепарволик лоқайдликка йўл очади. Барча иллатларнинг ини эса лоқайдликда.\nВоизлик ниҳоятда шарафли ва айни пайтда масъулиятли касб. Омма олдига чиқиб, бир неча соатлаб нутқ сўзловчи киши тингловчиларнинг туйғуларига таъсир ўтказиши, ишонтириши, сўз сеҳри билан уларни тўлқинлантириши учун жуда катта билим ва иқтидорга, фасоҳат ва маҳоратга эга бўлиши лозим. Бу хусусият муаллим ва мураббийларга ҳам бегона бўлмаслиги керак.\nАфсуски, кейинги пайтларда мулоқот ва муомала жараёнида сўзни ифода этишда адабий тил қоидалари ва меъёрларига риоя этмаслик ҳолатлари учраяпти. Бу эса саводхонлигимизга путур етказибгина қолмай, балки маънавиятимизни тубсиз жарлик сари етакламоқда. Саводхонлик иккита асосга таянади: оғзаки ва ёзма нутқ. Ҳар иккаласини қўллашда кўз юмиб ўтолмайдиган камчиликларимиз бор. Бунга бефарқ ва лоқайд бўлсак, келажак бизни асло кечирмайди.\nМавзуга дахлдор маълумотларни тўплаш, далил ва асосларни йиғиш ҳамда уларнинг таъсирчанлигига эътибор қилиш педагог тарғиботчиларнинг диққат марказида бўлади. Бунинг учун олий таълим муассасаларининг ўзида илк босқич, яъни профессор-ўқитувчилар ўртасида нотиқлик санъати билан боғлиқ турли кўрик-танловлар ўтказиш зарур деб ҳисоблайман. Кейинги босқичда эса профессор-ўқитувчилар нотиқлик йўналишида таҳсил олиб, малакасини ошириши мумкин. Кейинги босқич 3 йил муддатдан сўнг амалга оширилади. Унда маълум бир соҳага, таълим тизимига оид қонун ва қарорларни, фармон ва фармойишларнинг мазмун-моҳиятини етказа олиш, шарҳлаш, тушунтириш даражаси ҳамда иш тажрибаси баҳоланади. Риторика, воизлик, яъни нотиқлик санъатининг турлари бўйича ихтисослашган назарий маълумот ва амалий машғулотлар чуқурроқ тарзда ўқитилади. Шунингдек, профессор-ўқитувчилар ўртасида «Энг яхши нотиқ-педагог», талабалар ўртасида «Энг яхши нотиқ-талаба», юқори синф ўқувчилари ўртасида «Энг яхши ўқувчи-нотиқ», хотин-қизлар ўртасида «Энг яхши воиза», диний соҳа вакиллари ўртасида «Энг кучли воиз» республика кўрик-танловлари ташкил этилса, ўсиб келаётган ёш авлод вакилларида нутқ маданияти билан боғлиқ муаммолар оз бўлса-да, бартараф этиларди.\n«Нотиқлик санъати академияси»\nтаълим муассасаси директори,\n2019 йил 9 август, 30-сон\nНаврўз байрами коронавирус сабаб бекор бўлдими?\nМЕҲНАТИ ҲАЛОЛ, МУҲОФАЗАСИ


04 декабр 2021, Тошкент вақти: 15:54\nХўжакўрсин амнистиялар, маҳкумлар қийноққа тутилиши ҳақидаги хабарлар, адолатсиз ҳукмлар – афсуски, Тожикистон ҳукумати сиёсий ва жамоатчилик фаолларига қарши курашда бу ибтидоий ва шафқатсиз чораларнинг ҳеч биридан тап тортмайди.\nТожикистоннинг суд тизими ҳокимият мухолифларини жазоловчи қурол ўрнида қўлланилаётгани учун кўпдан бери халқаро ҳуқуқбонлик ташкилотлари томонидан танқид қилиб келинади.\nБу танқидларнинг асослилигини тасдиқловчи ҳолатлар сўнгги йилларда оз бўлмади. Тожик судлари ва мулозимларининг ҳатто кўрсатган раҳм-шафқати ҳам раҳм-шафқатга ўхшамайди.\nҚуйида Тожикистон амалиётига оид ана шундай энг аянчли ҳолатлар ҳақида ҳикоя қилинади.\nАдвокат Бузургмеҳр Ёров 2015 йил сентябрда қўлга олинган эди. Кўп ўтмай уни 28 йиллик қамоқ жазосига ҳукм қилдилар.\nЖорий йилда Тожикистонда мамлакат мустақиллигига 30 йил тўлиши муносабати билан амнистия эълон қилинди.\nЁровнинг қамоқ муддатини тўрт йилга камайтирдилар.\n50 ёшли адвокат судда ўз айбсизлигини исботлаш имкони йўқ одамларнинг ҳимоячиси ўлароқ танилган эди.\nАдвокат Бузургмеҳр Ёров, 2016 йил 19 декабр\nУ Тожикистон Исломий уйғониш партияси (ТИУП) аъзоларини ҳимоя қилган. Бир вақтлар ушбу партия ҳокимиятни бўлишиш тўғрисида президент Эмомали Раҳмон ҳукумати билан битим тузган ва келишувга кўра, ҳукуматдаги лавозимларнинг 30 фоизига ушбу мухолифат вакиллари тайинланиши лозим эди. Аммо кейинчалик президент Раҳмон мазкур битимга мамлакат назоратини тўлиқ ўз қўлига олиши йўлидаги ғов сифатида қарай бошлади.\nЁров тадбиркор Зайд Саидовнинг адвокати бўлган ўз ҳамкасби Фахриддин Зокировни ҳам ҳимоя қилган.\nСаидов 2013 йил апрелда “Тожикистони Нав” (Янги Тожикистон) номли сиёсий партияга асос солган эди. Декабрда уни фирибгарлик, кўпхотинлилик ва жинсий тажовузда айблашди. Барча айбловларга Саидовнинг сиёсий фаолияти сабаб бўлганлиги халқаро ҳуқуқбонлик ташкилотлари томонидан тан олинган.\nУнинг адвокати Зокиров 2014 йилнинг март ойида қўлга олинди ва ҳужжатларни қалбакилаштириш айблови билан саккиз ойга қамоққа жўнатилди. Кейинроқ уни амнистия қилишди.\nСаидовнинг иккинчи адвокати Шуҳрат Қудратов 2015 йилда фирибгарлик ва порахўрликда айбланиб, тўққиз йилга озодликдан маҳрум этилди. Унинг муддати икки марта амнистияда қисқартирилди ва 2018 йил августда адвокат қамоқдан чиқди.\n2015 йилнинг сентябрь ойи бошларида Тожикистон ҳукумати бир гуруҳ ҳарбийлар мудофаа вазири ўринбосари, кўп йиллар муқаддам Тожикистон Исломий уйғониш партиясига бевосита алоқадор бўлган генерал-майор Абдуҳалим Назарзода бошчилигида давлат тўнтаришига уринганини эълон қилди.\nТИУП дарҳол давлат тўнтаришига алоқадорликда айбланиб, экстремистик ташкилот деб топилди ва унинг фаолияти тақиқланди.\nПартиянинг Тожикистонда бўлган барча раҳбарлари қўлга олиниб, узоқ муддатли қамоқ жазоларига ҳукм қилинди.\nЁров ТИУП раҳбариятидан айрим кишиларнинг ҳуқуқларини ҳимоя қилишга чоғланди. 2015 йил 28 сентябрдаги интервьюсида у ҳимоясидаги маҳбуслардан бири қийноққа солинганини айтди.\nЭртасига‑ёқ Ёровни гўёки 2010 йилда фирибгарлик қилгани учун қўлга олишди.\nДастлаб унга 23 йил беришган эди, кейинги икки маҳкама жараёнида муддатига яна беш йил қўшилди.\nСуд муҳокамаларидан бирида Ёровнинг XI асрда яшаб ўтган машҳур табиб ва мутафаккир Ибн Синодан иқтибос келтириши “судга ҳурматсизлик” дея баҳоланиб, унга икки йил муддат қўшиб берилган эди.\nХалқаро ҳуқуқбонлик ташкилотлари қўлга олишдан тортиб ҳукм ўқилишигача – бутун суд жараёнини қоралаб чиқди.\nБМТ Инсон ҳуқуқлари бўйича олий комиссари бошқармаси ҳузуридаги Ўзбошимчалик билан қамашлар бўйича ишчи гуруҳнинг 2019 йил июндаги хулосасида шундай дейилади: “Ишнинг барча жиҳатларини ҳисобга олганда жаноб Ёровни зудлик билан озод этиш ва унга товон ундириш ва бошқа йўқотишлар ўрнини тўлдириш ҳуқуқини бериш ҳуқуқий ҳимоянинг энг мақбул воситаси бўлур эди”.\n2019 йилда Ёровнинг қамоқ муддати амнистия орқали яна олти ярим йилга қисқартирилди. Тўрт йил ўтирганини ҳам қўшсак, унинг қамоқ муддати тугашига яна 11.5 йил қолди. Яъни, адвокат озодликка чиққанида 61 ёшга тўлган бўлади.\nМаҳмурод Одинаев – мухолифатдаги Социал-демократик партия (СДП) раисининг ўринбосари.\nСДП эса бугунги кундаТожикистонда мавжуд ягона мухолифатдаги партия саналади.\nОдинаев қамоқда, у 14 йилга ҳукм қилинган. Яқинда эълон қилинган амнистияда унинг муддатидан уч йил чегириб ташланди.\n2020 йил ноябрда Одинаев ўзининг “Facebook”даги саҳифаси орқали Душанбе шаҳри ҳокими, Тожикистон президентининг ўғли Рустам Эмомалига мурожаат қилиб, уни СДПнинг озиқ-овқат маҳсулотлари нархи ошишига қарши митинг ўтказишига рухсат беришга чақирган эди.\nШундан сўнг 20 ноябрь куни тўсатдан Одинаев ғойиб бўлди. 5 декабрдагина прокуратура унинг ҳибсга олинганини тасдиқлади.\n2021 йилнинг январь ойи охирида Одинаев безориликда ва экстремизмга даъват қилишда айбланиб, қамоқ жазосига ҳукм этилди – айбловга унинг норозилик акцияси ўтказишга рухсат беришни сўраб ёзган аризаси асос қилиб олинди.\nУнинг ўғли Ҳабибулло Ризоев ҳам ишда айбланувчи сифатида қатнашди. Унга 58 минг сомоний (тахминан беш минг АҚШ доллари) жарима солинди.\n2021 йил мартида Одинаевнинг бошқа ўғли – Шайхмуслиҳиддин Ризоев безорилик ва жинсий тажовузга уринишда айбланиб, олти ярим йилга озодликдан маҳрум қилинди.\nМаҳмурод Одинаев (чапда) ва унинг ўғли Шайхмуслиҳиддин Ризоев\nОктябрда 59 ёшли Одинаев қамоқ муддатини умумий афв орқали камайтириши мумкин бўлган ҳужжатларга имзо чекишдан бош тортди. У ҳеч қачон ноқонуний хатти-ҳаракат қилмаганини ва асоссиз қамалганини айтиб, уни дарҳол озод этиш ва тўлиқ реабилитация қилиш қароринигина қабул қила олишини билдирди.\n2015 йил сентябрида давлат тўнтаришини амалга оширишда уринганликда айбланиб, қамоқ муддатини ўтаётган ТИУПнинг тўрт нафар аъзоси 2021 йилнинг сентябрь ойи ўрталарида қамоқдан жамоатчиликка мактуб йўллаб, унда яна бир бор ўзларининг айбсизликларини билдиришди ва уларнинг иши халқаро экспертлар иштирокида кўрилишини илтимос қилишди.\nБу тўртовлон – 25 йилга озодликдан маҳрум этилган Зубайдуллоҳи Розиқ; 16 йилга “кесилган” Ҳикматулла Сайфуллозода; 28 йилга қамалган Раҳматулло Ражаб ҳамда 23 йилга қамалган Муҳаммадали Файзмуҳаммад.\nМактуб қувғиндаги тожик мухолифати Сиёсий маҳкумлар кунини нишонлайдиган 16 сентябрда эълон қилинди.\nТожикистон ислом уйғониш партияси аъзоси Раҳматулло Ражаб\nТожик ҳукумати чақириқни назар-писанд қилмади. Душанбе расмий муносабат билдиргани йўқ.\nСентябрь ойи охирларида, қамоқ касалхонасида даволанаётган 70 ёшли Сайфуллозодага ҳужум қилишгани ҳақида хабарлар пайдо бўлди. У июнь ойида юрагида жарроҳлик амалиёти ўтказилганидан бери қамоқхона тиббиёт бўлимида ётган эди.\nСайфуллозода қамоқда қийноққа солингани хусусида хавотирлар пайдо бўлди.\n8 октябрь куни адлия вазирлиги баёнот билан чиқиб, маҳкум қийноққа тутилгани тўғрисидаги хабарларни рад этди.\nВазирлик Сайфуллозодага ҳужум қилинганини тасдиқлади, аммо ҳужум қилувчи бошқа бир маҳкум эканини иддао қилди. Боз устига, у оддий маҳкум эмас, балки ТИУПга раҳбарлик қилган ва фуқаролик урушида ҳукуматга қарши курашган гуруҳ – Бирлашган тожик мухолифатининг собиқ аъзоси эканини билдирди.\nҚариндошларининг сўзларига кўра, маҳкум Сайфуллозода ётган хонага кириб, унинг бошига чўян чойнак билан урган.\nҚамоқхонадан чиққан мурожаат мактуби муаллифларидан яна бири – Раҳматулло Ражаб ҳам ҳужумга учрагани ҳақида хабар қилинди.\nРажабнинг қариндошлари октябрь ойи бошларида унга тиғ билан ҳужум қилишганидан хабар топганларини айтишди.\nУлар аниқ маълумот олиш учун Ваҳдатдаги қамоқхонага ҳам боришганида маъмурият учрашувга рухсат бермаган, аммо Ражаб билан телефон орқали сўзлаштирган.\nҚариндошлар Ражаб ҳужумга йўлиққанини инкор этганини, лекин жуда эҳтиёт бўлиб гапирганини айтишган. Улар телефонда сўзлашаётган пайтда Ражабнинг ёнида кимдир тургандек туюлган.\nҚамоқхона ходимлари Ражаб маҳкумликда қийноққа солинганини инкор қилганлар.\nКейинроқ Тожикистон омбудсмени Умед Бобозода қамоқхонага бориб, Сайфуллозода, Ражаб ва ТИУП аъзоси бўлмиш Абдуқаҳҳор Давлатов исмли яна бир маҳкумнинг аҳволидан хабар олди.\nБобозодага кўра, Ражаб ва Давлатов уларга нисбатан қийноқлар қўлланганини рад этишган, Сайфуллозода эса ҳужумга учраганини тасдиқлаган, аммо ҳужум қилган одам қамоқхона ходими эмаслигини билдирган.\nБироқ ушбу айблов ёки хабарлар мустақил равишда тасдиқланмади, барча ахборот қамоқхона маъмурияти ва омбудсман орқали ёйинланди.\nТожикистон ислом уйғониш партияси йиғилиши¸ 2015 йил 12 март\nИззат Амон 1996 йилдан бери Россияда яшар ва у ерда тожик меҳнат мигрантларини дастакларди.\n2000 йилда Амон Москвада тожиклар учун Марказ ташкил қилиб, мигрант ватандошларига Россияда рўйхатдан ўтиш, ишга жойлашиш, турар-жой топишда кўмаклаша бошлади, шунингдек, ҳуқуқий муаммоларга дуч келганларга йўл-йўриқ кўрсатди.\nТожикистондаги 2020 йилги парламент сайлови арафасида Амон сиёсий партия тузиш ва сайловда иштирок этиш ниятида эканини эълон қилди. Аммо кўп ўтмай қонунга мувофиқ, номзодлар сайловгача камида 10 йил Тожикистонда истиқомат қилиши лозимлигини важ қилиб, бу ғоядан воз кечди.\nАмон Тожикистон расмийларини тез-тез танқид қилиб, уларни Россияда қора ишларда ишлаб, ватанига пул жўнатиб турадиган меҳнат мигрантларининг ҳуқуқларини ҳимоя қилиш масалаларида Россия ҳукумат идораларига қарши туришга лаёқатсизликда айбларди.\n2021 йил 25 мартида Россия ҳуқуқ-тартибот идоралари Амонни қўлга олиб, Тожикистонга депортация қилди – ватанида эса уни Россиядаги иш фаолияти билан боғлиқ фирибгарликда айбладилар.\n19 октябрь куни суд Амонни айбдор деб топиб, тўққиз йилга озодликдан маҳрум этди.\nБу ишларнинг барчасида битта умумий жиҳат мавжуд – барча мустақил кузатувчилар, халқаро ҳуқуқбонлик ташкилотлари, адвокатлик бирлашмалари ва суд жараёни гувоҳлари ишни судда кўриш чоғида ва ҳукм чиқаришда маҳкумларнинг ҳуқуқлари поймол қилинганини таъкидлаганлар.


Ўқув -услубий бўлим\nҲар бир жамиятнинг келажаги унинг ажралмас қисми ва ҳаётий зарурати бўлган таълим тизимининг қай даражада ривожланганлиги билан белгиланади. Бугунги кунда мустақил тараққиёт йўлидан бораётган мамлакатимизнинг узлуксиз таълим тизимини ислоҳ қилиш ва такомиллаштириш, янги сифат босқичига кўтариш, унга илғор педагогик ва ахборот технологияларини жорий қилиш ҳамда таълим самарадорлигини ошириш давлат сиёсати даражасига кўтарилди. “Таълим тўғрисида”ги Қонун ва “Кадрлар тайёрлаш миллий дастури”нинг қабул қилиниши билан узлуксиз таълим тизими орқали замонавий кадрлар тайёрлашнинг асоси яратилди. Ўзбекистон Республикаси демократик, ҳуқуқий ва фуқаролик жамиятини қуриш йўлидан бораётган бир пайтда таълим соҳасида амалга оширилаётган ислоҳотларнинг бош мақсади ва ҳаракатга келтирувчи кучи ҳар томонлама ривожланган баркамол инсонни тарбиялашдан иборатдир. Президентимизнинг таълим соҳасининг ривожланиши учун катта аҳамият қаратиб келаётгани «Олий ўқув юртларининг моддий-техник базасини мустаҳкамлаш, ҳамда юқори малакали кадрлар тайёрлаш сифатини янада ошириш» 1533-сонли, «Чет тилларини ўрганиш тизимини янада ривожлантириш ҳақида»ги 1875-сонли қарорлари, «Юқори малакали илмий ва илмий педогогик кадрларни тайёрлаш ва уларни аттестациядан ўтказиш тизимини янада такомиллаштириш ҳақида»ги 4456-сонли фармони, таълим соҳасида фаолият юритувчи ҳар бир мутахассис учун янада улкан масъулиятли вазифаларни юклайди.\n-Ўқув-услубий бўлим институтнинг мустақил таркибий кисми булиб, институт ўқув ишлари проректорига буйсинади.\n-Ўқув-услубий бўлим таркибий кисмига ўқув бўлими, услубий хона ва ишлаб чиқариш\n-Ўқув-услубий бўлим иснтитутда ўқув жараёнини режалаштиради ва ташкил қилади,\nкафедра, деканат ва факультетларнинг ўқув – услубий ишини бошқаради ва назорат\nҲозирги кунда институтнинг ўқув-услубий бўлимида 1 та ўқув бўлими бошлиғи, Ўқув ишлари бўйича назоратчи – 2 та, диспетчер – 2 та, статист – 1 та, 1та-услубчи фаолият юритиб келмоқда.\nЎқув – услубий бўлим вазифалари.\n1. Ўзбекистон Республикаси қонунлари, Кадрлар тайёрлаш миллий дастури, Ўзбекистон Республикаси Президенти фармонлари, Олий мажлис ва Вазирлар махкамасининг таълим ва ёш авлодни тарбиялаш сохасидаги карорларни амалга ошириш.\n2. Олий таълимнинг меъёрий- ҳуқуқий ҳужжатларини - Олий таълим йуналиши ва ихтисосликлари Классификатори, Олий таълим йуналишлари бўйича бакалаврларга куйиладиган Малакавий талаблар, Давлат таълим стандартлари « Йўналиш бўйича бакалавр ва ихтисослик бўйича магистр узлаштириши шарт билимлар минимуми мазмунига ва тайёргарлик даражасига талаблар» кабилардан ўқув юртига тегишлисини ўрганиб чиқиш.\n3. Олий таълимнинг таълим – касбий дастурларини бирхиллаштириш, харакатчанлиги ва узвийлигининг ташкилий хамда услубий таъминотини амалга ошириш.\n4. Кадрлар буюртмачиларининг эхтиёжларини ҳисобга олган холда ўқув режалари ва фан дастурларини шакллантириш асосларини ишлаб чиқиш.\n5. Ўқув жараёнини ташкил этиш бўйича чет эл тажрибасини кўллаш.\n6. Мамлакатимизни илмий - техник ва ижтимоий - иктисодий ривожлантиришнинг устивор йўналишларини тадбик этиш.\n7. Замонавий информацион ва компьютер технологияларни кенг кўллаш чора- тадбирларини ишлаб чиқиш\n8. Соатбай ўқитувчиларни ишга қабул қилиш, уларнинг иш хажмини бажарилишини назорат қилиш.\n9. Институтда ўқув – услубий ишлар билан боглик бўлган тадбирларни амалга ошириш, кафедра, деканат ва факультетлардан янги ўқув режаларини ва олий тиббий таълим бўйича янги низом талабларининг бажарилишини назорат қилиш.\n10. Ўқув жараёни, ишлаб чикариш амалиёти ва ўқув амалиёти графикларини кафедра ва деканатлар томонидан бажарилишини назорат қилиш.\n11. Ўқув режасига асосан хамма фанлар бўйича ўқув жараёни якуний баҳолаш жадвалини тузишни ташкил қилиш. Бу борада кафедра ва деканатлар таклиф ва хохишларини ўрганиш ва инобатга олиш.\n12. Ўқув жараёнини талабалар билимини бахолашнинг рейтинг системасида олиб борилишини назорат қилиш.\n13. Ўқув режаларини такомиллаштириш ва кайта кўриб чиқиш бўйича ишларини ташкил қилиш, уларнинг бажарилишини назорат қилиш\n14. Семестр ва ўқув йили учун дарслар жадвалини тузиш\n15. Кафедра ходимлари ва талабалар томонидан ўқув жараёнини аник ва уз вактида тулик хажмда бажарилишини назорат қилиш\n16. Кафедранинг услубий ишлари бўйича ўқитувчиларга кўрсатмалар бериш\n17. Кафедраларни керакли дастурлар ва методик ишланмалар билан таъминлаш\n18. Ўқув жараёнига «Янги педагогик технологиялар» ва «Интерактив усуллар»ни тадбик этишни ташкиллаштириш ва назорат қилиш.\n19. Кафедраларнинг Якуний баҳолаш қабул қилишга тайёргарлигини текшириш, давлат аттестацияларини ташкил этишда катнашиш.\n20. Институт илмий кенгашига, ректорат кенгашига, Марказий Услубий комиссиясига ўқув ишларига оид масалаларни олиб чиқиш ва карор проектини тайёрлаш, уларнинг бажарилишини назорат қилиш.\n21. Ўқув бўлимида, деканатда ва кафедраларда иш юритиш ҳужжатларини назорат қилиш.\n22. Ўқув йили учун деканат ва кафедралар ҳисоботларини умумлаштириш.\n23. Институт ректори ва ўқув ишлари проректори кўрсатмалари бўйича маълумотлар тайёрлаш.\n24. Ўқув режасига мувофик фанлар бўйича ўқув соати хажмини белгилаш ва унинг бажарилишини назорат қилиш.\n-Ўқув жараёнига тегишли юқори ташкилотларнинг қарор ва кўрсатмалари, вазирлик қарорлари, буйруқ, кўрсатмаларининг бажарилишини таъминлаш;\n-Давлат таълим стандарти талабларига мос институтда ишлаб чиқилган бакалавр таълим йўналиши ва магистратура ихтисосликлари учун ўқув режаларининг тасдиқланишини тайёрлаш;\n-Бакалавр таълим йўналиши ва магистратура ихтисосликлари учун уларнинг ўқув режаларига мос фанларга ишчи ўқув дастурларини ишлаб чиқиб, тасдиқлашга тайёрлаш;\n-Умумий университет ўқув юкламаси ва талабалар контингентини ҳисобга олган ҳолда кафедралар штат бирлигини аниқлаш, ҳамда норматив ҳужжатларга мос профессор-ўқитувчилар таркибини ишга олишни тавсия қилиш;\n-Давлат аттестация комиссиялари бошлиқларини вазирлик томонидан тасдиқлаш учун номзодлар тавсия қилиш;\n-Давлат аттестация комиссиялари таркибини тузишга тавсия қилиш ҳамда улар фаолиятини назорат қилиб бориш;\n-Давлат стандартига мос ўқув режаларидаги блоклар бўйича талабаларга дарсликлар, ўқув қўлланмалар ва ҳакозо адабиётлар билан таъминлашни ўрганиб чиқиш ва назорат қилиш;\n-Ўқув режасидаги фанлардан тўлиқ ўқув-услубий мажмуалар билан таъминланишини, уларнинг янгиланиб боришига;\n-Талабалар билимини назорат қилиш рейтинг тизими бўйича юритилишини, улар ёзма иш турини шакллантиришнинг ҳамда низомга мос юритилишини назорат ва мониторинг қилиб бориш;\n-Профессор-ўкитувчиларнинг мутахассислиги ва илмий даражасини ошириб боришнинг йиллик ва календар иш режаларини ишлаб чиқиш;\n-Профессор-ўкитувчиларнинг мутахассислиги бўйича малакасини ошириб боришнинг йиллик иш режаларини ишлаб чиқиш ва мониторингини олиб бориш;\n-Илимий кенгашга янги кафедралар, факультетлер, ихтисосликлар очиш бўйича материаллар тайёрлаш;\n-Лаборантлар учун кадрлар бўлими билан биргаликда ўқув ишлари бўйича проректор бошчилигида аттестация ўтказиш;\n-Деканатлар ва кафедраларнинг янги ўқув йилига тайёргарлигини назорат қилиш ва бундан бошқа тегишли ишларни олиб боради.\nЎқув – услубий бўлим ходимлари ҳақида маълумот\nЎқув бўлим бошлиғи\nBaxronova Komila Yadgorovna\n2012 yildan o'quv bo'limi boshlig'i\nҚабул вақти: 9.00 – 17.00\nТел: (8365) 223-61-73\n1985-1989 yili Buxoro davlat pedagogika institutini “Rus tili va adabiyot” mutaxassisligi bo'yicha bitirgan\n1990 -1994 yillarda Buxoro Davlat tibbiyot instituti “O'zbek va rus tili” kafedrasi assistenti\n1995-2012 yillarda Buxoro viloyat “Barkamol avlod bolalar Markazi” o'quv ishlari bo'yicha direktor o'rinbosari\n2012 yildan boshlab Buxoro davlat tibbiyot instituti o'quv-uslubiy bo'lim boshlig'i lavozimida ishlab kelmoqda


Томорқа - қўшимча даромад манбаи » "Жиззах овози" газетаси расмий сайти\nТоморқа - қўшимча даромад манбаи\nВилоятимизда томорқачиликда ўзига хос мактаб яратилган. Форишнинг узуми, Бахмалнинг олмаси, туманимизнинг қовун-тарвузини татиб кўрган киши борки, бу замин саховатига, жиззахлик боғбонларнинг меҳнати ва маҳоратига тасаннолар айтади.\n"Қўшбармоқ"нинг Қаҳрамон маҳалласида яшовчи кўплаб хонадонларда лимон етиштирилаяпти, цитрус мевали дарахтлардан хуштаъм ҳосил олинаяпти, деб эшитганимда тўғриси унча ишонмагандим. Маъруфхон ака Сайдивалиев ҳовлисидаги табиий лимонзорни кўриб, ҳайратим ошди. Ўар тупида 70-80 тадан ҳосил бор, 10-15 таси пишиб, олтинранг бўлиб турибди. Кўриб, ҳавасингиз келади.\n- Жиззах шароитида лимон етиштириш билан қизиқдим,- дейди Маъруфхон ака олти йил олдинги воқеани эслаб. - 5 сотих ерни икки ярим метр чуқурликда қазиб, ўғитлаб, лимон кўчатлари экдик. Ниҳоллар яхши ўсди-ю, лекин оила аъзоларимиз билан қишнинг совуғи таъсиридан кўчатларни асролмадик. Уч-тўрт тупгина қолди. Келгуси йили яна ерни қайтадан лимон етиштиришга тайёрладик. Устини икки қаватли полиэтилен плёнка билан ёпиб, қишда табиий иссиқ ҳарорат сақлайдиган қилдик. Лимон кўчатларининг серҳосил навларидан экдик. Кўчатларни "шарбат" усулида суғордик. Учинчи йили мевалар ҳосилга кира бошлади.\nМаъруфхон ака узоқ йиллик таниши Қаҳҳор Жабборов хонадонига ҳар гал келганида димоғини қитиқлаётган ёқимли уфордан маст бўларди. Ишдаги чарчоқлари унутилиб, ўзида алланечук куч пайдо бўлгандек ҳис этар эди. Шу сабаб, ҳамроҳидан қўярда-қўймай лимон етиштириш агротехникасини ўргатишини сўради. Шу тариқа Маъруфхон ака Қаҳҳор аканинг катта лимонарийсини, унинг қурилиши лойиҳаси, "Мир" навли серҳосил цитрус мева етиштириш агротехникасини обдон ўрганди. Кекса боғбонлар бир-биридан тажриба ўрганди, боҚдорчилик амалиёти хусусида дилдан суҳбатлашди.\n- Меҳнат қилган одамга томорқа бамисоли хазина, - дейди суҳбатдошим. - Аёлим ва ўғлим лимонзор ичидан чиқмайди. Ҳам меҳнат қилади, ҳам дам олади. Томорқада ишлашнинг даромаддан ташқари тарбиявий аҳамияти ҳам катта. Фарзандларимиз меҳнатга меҳр қўйиб, уқувли бўлиб ўсаётир. Оиладаги фаровонлик ниманинг ҳисобидан келаётганини кўриб-билиб тургани боис меҳнат билан топилган неъматнинг қадрига етадиган инсонлар бўлиб улғаймоқда.\nХонадон эгалари ҳар йили томорқадан топаётган даромадлари оила иқтисодини анча яхшилади. Яхши ниятлар билан тўйлар қилди. "Меҳнатдан келса бойлик, турмуш бўлар чиройлик" деган нақлга амал қилиб, ҳар йили томорқада етиштирилаётган неъматларнинг ҳосилдорлигини ошириб келмоқда. Жумладан, ўтган йили хонадон эгалари иссиқхонадаги 100 туп лимон кўчатларидан 1,5 тонна маҳсулот олишга эришди. Натижада, 12 миллион сўм даромад олишди. Жорий йилда эса бу кўрсаткични янгилаб, 2 тоннадан оширишни кўзлаб турибди.\nЛимон дарахти хона ва ҳовлиларга кўрк берибгина қолмасдан, ҳавони тозаловчи муҳим восита ҳамдир. Нафис гуллари асабни тинчлантириш, кўнгил айнишининг олдини олиш билан бирга инсон кайфиятини кўтаради.\n- Куни кеча Юртбошимиз томонидан "Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида"ги Фармонини эшитиб, барча юртдошларимиз қатори қувондим. Чунки, юртимизда етиштирган нозу-неъматларни таътиб кўрмаган, унинг лаззатидан ҳузур қилмаган инсон бўлмаса керак. Айниқса, шираси тилни ёрадиган қовун-тарвузлар, узум-у анор ҳамда қип-қизил олмаларнинг довруғини барчамиз яхши биламиз.\n"Томорқа - қўшимча даромад манбаи!". Шундай экан, она еримизнинг унумдор тупроқларидан самарали фойдаланиб, оиламиз, қолаверса Ватанимиз иқтисодини яхшилашга ҳисса қўшиш барчамизнинг бугунги кундаги вазифамиз. Ана шундай улуғвор ишларда оила аъзоларимизнинг меҳнатлари ҳам борлигидан қувонаман, - дейди суҳбатдошимиз.\nЮртдошларимизнинг нигоҳидаги хотиржамлик, эртанги кунга ишончни кўриб, ҳавасингиз келади. Буларнинг барчаси Президентимиз раҳнамолигида халқимиз фаровонлигини юксалтириш йўлида амалга оширилаётган ислоҳотлар самарасидир. Яратилаётган шароит ва имкониятлардан унумли фойдаланаётган туманимиз аҳлининг ҳаёти бунга яққол мисол бўла олади.\nСуратда: Маъруфхон ака Сайдивалиев иссиқхонасида


Барчаси фаровонлик учун — Huquq\nHome / / Барчаси фаровонлик учун\n17.01.2020\t, Муносабат 59\nБугунги кунда Андижон вилоятида прокуратура секторидаги ҳудудларни жадал ижтимоий-иқтисодий ривожлантириш, аҳолининг яшаш шароитини яхшилаш ва муаммоларини бартараф этиш бўйича кенг кўламли ишлар қилинмоқда.\nВилоятда прокурор секторлари 200 та фуқаролар йиғини ҳудудини қамраб олган бўлиб, улардаги 125 288 та хонадонда яшовчи 723 209 кишининг оилавий шароитини, ижтимоий муҳофазасини яхшилаш чоралари кўрилмоқда. Бунинг учун секторларда 59 та гуруҳ ташкил этилиб, уларга 283 нафар ходим (мутахассис) жалб этилган.\n2019 йили ушбу гуруҳлар томонидан уйма-уй юриш давомида аниқланган 24 598 та муаммо бартараф қилинган. Хусусан, Жалақудуқ туманидаги 583 нафар ногирон тиббий кўрикдан ўтказилиб, уларнинг 19 нафари ногиронлик аравачаси билан таъминланди.\nАндижон шаҳрида истиқомат қилувчи Ш.Одилжоновга 0,5 гектар ер берилиб, бино қуриш ва ипакдан шойи тўқиш ускуналарини сотиб олиши учун 210 минг АҚШ доллари ва 600 млн. сўм кредит олишида ёрдам кўрсатилган. Натижада тадбиркор томонидан «РД Силк корпорейшн» МЧЖ ташкил этилди ва 35 та янги иш ўрни яратилди.\nБўз тумани прокурори сектори ҳудудида яшовчи А.Холиқовга тадбиркорлик билан шуғулланиши учун «Чашма» МФЙнинг Ободлик кўчасида бино ва 950 млн. сўм кредит ажратилишида кўмаклашилди. Натижада туманда янги «Бўз бройлер» МЧЖ ташкил этилиб, 20 киши иш билан таъминланди.\nШу билан бирга ижтимоий ва бошқа объектларда аниқланган 141 та муаммо бартараф этилган. Масалан, «Нурафшон» МФЙда яшовчи А.Умаровга 25 млн. сўм кредит ажратилган ҳолда унинг хонадонида давлат-хусусий шерикчилиги асосида мактабгача таълим муассасаси фаолияти йўлга қўйилиши натижасида тарбияланувчилар қамрови 66 фоизга кўтарилди.\nБулоқбоши тумани «Шохгузар» МФЙда яшовчи Б.Юнусовга ҳам ноль қийматда бино ажратилиб, 708 млн. сўм эвазига давлат-хусусий шерикчилиги асосида «Bright kids» мактабгача таълим муассасаси қурилишида ёрдам кўрсатилди ва 8 та янги иш ўрни яратилишига эришилди.\nШу билан бир қаторда республика даражасида ҳал этилиши лозим бўлган 6 та муаммога доир таклифлар Бош прокуратура томонидан кўриб чиқилиб, уларни бартараф этиш чоралари кўрилаяпти. Тиббиёт бирлашмаларининг шошилинч тиббий ёрдам бўлимларида болалар реанимация ва анестезиология бўлимларини ташкил этиш ва уларни мутахассислар билан таъминлаш, вилоятдаги Қирғизистон ва бошқа давлатлардан кўчиб келган фуқароларга Ўзбекистон фуқаролигини бериш каби масалалар шулар жумласидандир.\nПрокурорлар секторларида Президентнинг бешта ташаббусини рўёбга чиқаришга алоҳида эътибор қаратилмоқда. Хусусан, Бўз тумани «Гулистон» МФЙнинг Гулзор кўчасида яшовчи Ф.Деҳқоновга 145 млн. сўм кредит ажратилиши ва 4-умумтаълим мактаби ҳудудида шу маблағ ҳисобидан кичик стадион қурилишида ёрдам кўрсатилиб, ёшлар учун футбол тўгараги ташкил этилди. Шунингдек, Булоқбоши тумани «Қумариқ» МФЙ Камалак кўчасида яшовчи М.Сиддиқовага тикув машиналари сотиб олиб тадбиркорлик билан шуғулланиши учун 30 млн. сўм имтиёзли кредит олишига ёрдам берилди. Бунинг натижасида ҳудуддаги 6 нафар аёл иш билан таъминланди.\nҚолаверса, ҳар бир ҳудудда аниқланган муаммоларни ҳал этиш, тадбиркорликни ривожлантириш ва ҳуқуқбузарликлар профилактикаси бўйича «йўл хариталари» ишлаб чиқилиб, уларнинг ижроси юзасидан сектор раҳбарларининг халқ депутатлари кенгашлари сессияларида ҳисоботларини эшитиш амалиёти йўлга қўйилган.\nБундай ижобий ишларни вилоятнинг бошқа ҳудудларида ҳам кузатиш мумкин.


Instagram ижтимоий тармоғи машҳур блогерлар, платформа учун контент яратувчилар, шунингдек, бизнес аккаунтига эга бўлганлар учун Creator Accounts деб номланган профилларнинг янги турини синамоқда, деб ёзмоқда The Hollywood Reporter.\nНашрнинг маълумотларига кўра, айни пайтда профилларнинг янгича кўриниши бир гуруҳ инсонлар ўртасида синалмоқда. Creator Accountsʼнинг тўлақонли ишга тушиши 2019 йилга мўлжалланган.\nCreator Accounts эгалари нималар қила олишлари мумкин:\nТашқи сервисларсиз профилга обуна бўлиш ва обунани бекор қилиш таҳлилларини кузатиш. Муаллифлар қайси эълон обуначилар сонининг кескин ошиши/пасайишига сабаб бўлганини кўришлари мумкин бўлади.\nШахсий хабарномаларини фильтрлаш ва фойдаланувчиларнинг қайси гуруҳлари улар билан Instagram орқали боғланиши мумкинлигини танлаш (масалан, фақат бошқа брендлар ва яқин дўстлар).\nInstagramʼнинг маҳсулотлар бўйича менежери Эшли Юки The Hollywood Reporter билан суҳбатда блогерларни ижтимоий тармоқ ҳамжамиятининг муҳим таркибий қисми деб атаган. “Биз Instagram фан-ҳамжамиятлар ташкил қилиш, шахсий бренд яратиш ва уни ривожлантириш учун энг қулай жой бўлишига эришмоқчимиз”, — деган у.\nЮкининг сўзларига кўра, илгари Instagramʼда блогерлар ва контент яратувчиларда сервис билан ишлашни осонлаштирувчи ички иш қуроллари бўлмаган, шу сабабли айримлар 2016 йилда пайдо бўлган ҳамда маҳсулот сотувчилари ва хизмат кўрсатувчилар учун мўлжалланган бизнес-аккаунтларни рўйхатдан ўтказишган. Энди Instagram буни тўғриламоқчи, Creator Accounts эса блогерлар учун иш қуролларини ривожлантиришнинг биринчи босқичи бўлади, деб ўз сўзларини ниҳоялаган Юки.\n22:14 / 10.06.2020\nInstagram’да энг кўп пул топган спортчилар маълум қилинди. Роналду етакчи\nInstagramʼдаги «зўравонлар» аниқланиб, ушланди


Яқин қариндошларнинг бола билан кўришиб туришга ҳуқуқи борми? | Xushnudbek.uz\n07.01.2014\tin Savol-javob 2 фикр\nВафот этган акамнинг эгизак ўғиллари 5 ёшда. Ҳозир улар онаси билан қизлик уйларида яшашади. Ота-онамга ва бизга акамни ўғиллари билан кўришишга қарийиб икки йилдан бери қаттиқ қаршилик қилишади. Акамнинг ўғилларини кўриш учун мен ва ота-онамнинг қандай қонуний ҳуқуқларимиз бор ? Жавоб учун олдиндан раҳмат.\nАввало мурожаат учун ташаккур. Сизнинг саволингизга жавоб қуйидагича:\nБу ерда икки томонлама ҳуқуқлар бузилмоқда. Биринчиси, боланинг ҳуқуқлари. Иккинчиси, Сизларнинг, яъни яқин қариндошларнинг ҳуқуқлари.\nБиринчи ҳуқуқ ҳақида. Ўзбекистон Республикаси Оила Кодексининг 66-моддасида “Боланинг ота-онаси ва бошқа қариндошлари билан кўришиш ҳуқуқи” белгилаб қўйилган. Унда айтиладики,\nГарчи бу ерда вафот этиш ҳақида гапирилмаган бўлсада, лекин мазкур моддадаги “бошқа-бошқа яшаш”ни, айнан Сизларнинг ҳолатингизга мос деб қабул қилиш мумкин.\nИккинчи ҳуқуқ ҳақида. Ўзбекистон Республикаси Оила Кодексининг 77-моддасида “Бобо, буви, ака-ука, опа-сингил ва бошқа яқин қариндошларнинг бола билан кўришиб туриш ҳуқуқи” ҳақида гапирилган. Унга кўра,\nХўш, савол туғилади. Агарда онаси жиянингизни кўришга тўсқинлик қилаётган бўлса, унда нима қилиш керак?\nАйнан Оила Кодексининг 77-моддасига биноан, ота-она (улардан бири) яқин қариндошларнинг бола билан кўришишига имконият бермасалар, васийлик ва ҳомийлик органи ота-онани (улардан бирини) бундай имконият беришга мажбур қилиши мумкин.\nАгар улар ҳам ёрдам бера олишмаса-чи? Яъни онаси васийлик ва ҳомийлик органи қарорини бажаришни истамачи?\nДемак, Сизлар энг аввало васийлик ва ҳомийлик органига мурожаат қилишингиз керак. Агар улар Сизларга ёрдам бера олишмаса, унда даъво билан Судга мурожаат қиласизлар.\nЛекин якуний хулоса шундаки, Сизларнинг (яқин қариндошлар) бола билан кўришиб туриш ҳуқуқингиз бор. Бу ҳуқуқни фақатгина алоҳида ҳолларда суд чеклай олади холос. Онасини ўзбошимчалик билан чеклаб қўйишга ҳаққи йўқ.\nКодекс ота-она фарзанд\t2014-01-07\nАссалом алейкум Хушнудбек. менинг саволим куйидагича. Мен 2017йил 4 Январь конуний никохдан ажрашганман,бир нафар 2014й 25 июньда тугилган фарзандим бор.кариб бир йилки курсатишмайди. Васийлик ва хомийлик органининг карори хам бор. Ота-онам пенсионер, отам якинда юрак аперациясини бошларидан утказдилар,саломатликлари сабабли бориб куришолмайдилар. Хулас уз уйимизда куришиб туришга судга мурожат килиб , хама хужатларни такдим этдик. Суд ,ота-онам ва менга, собик хотинимнинг уйига бориб куришга карор чикарди.\nКудачилик уртасида совукчилик тушган булса,уни устига отам бориб куролмасалар,буни хаммасини Суд инобатга олиш керакми ёки ёкми? Суд карори тугрими?\nУзр, суд қарорининг тўғри ёки нотўғрилигига баҳо бера олмайман.


Россияга кетганларнинг қайтишга пули йўқ. Ташқи ишлар вазирлиги ёрдам берадими? - - - www.Voydoda.com - Скачать новинки музыки 2018 бесплатно -\nГлавная » 2017 » Июль » 5\n05 Июл 2017(18:08)\n“Ўзбекистон фуқароларининг Россия Федерациясидаги фаолияти ва уларнинг манфаатлари, хавфсизлиги учун бевосита жавобгармиз. Улар томонидан сўраладиган ҳар қандай ёрдам учун доимо тайёрмиз”.\nТеги: Россияга кетганларнинг қайтишга пул


Музейлар тарих ҳақиқатини англашга ёрдам беради » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Музейлар тарих ҳақиқатини англашга ёрдам беради\nМузейлар тарих ҳақиқатини англашга ёрдам беради\nМузейлар фақатгина маданий қадриятлар намойишигина бўлиб қолмасдан, улар бизни ўтмиш саёҳатига чорловчи йўлчи юлдуз ҳисобланади. Ўзбекистон музейлари 130 йиллик тарихга эга. Мамлакатимизда жами 1200 дан зиёд турли йўналиш ва соҳа музейлари фаолияти йўлга қўйилган бўлиб, миллионлаб томошабинларга тарих зарварақларида ўчмас из қолдирган инсонлар ва улар билан боғлиқ бўлган воқеалар ҳақида хабардор қилиб келмоқда.\nБугун ДХА Жиззах вилоят бошқармаси жамоаси Маънавият ва маърифат марказида жойлашган “Қатағон қурбонлари хотираси” музейига ташриф буюрди.\nУшбу музей 2019 йилда вилоят ҳокими томонидан реконструкция қилиниб, фойдаланишга топширилган. Музей 3 қисмга бўлинган бўлиб, биринчи қисми вилоят тарихи билан боғлиқ. 2-қисми ЖДПИ ташкил топиши ва фаолиятига қаратилган. 3-қисми вилоятимиз ўтмиши, ўша даврда яшаган инсонларнинг ҳаёт тарзи, фаолияти қолаверса, қатағон қилинган жадидлар ва вилоятимиздан “Пахта иши” бўйича ноҳақ жабрланганлар ҳақида маълумотлар умумлаштирилган. Моддий экспонатлар сони 100 дан ошиқ бўлиб, айрим экспонатларнинг махсус макетлари ясатилган. Асосий экспонатларнинг 80 фоизи маҳаллий аҳоли томонидан музейга беғараз топширилган.\nБундай маданий масканларга саёҳатларнинг тез-тез уюштирилиши ўтмиш ҳақида кўпроқ маълумотга эга бўлишга ёрдам беради.\nҚўшимча фотосуратлар учун ҳавола


Тошкентда Халқаро ўзбек пахта ва тўқимачилик ярмаркаси ўз ишини бошлади\n13:03 / 12.10.2016\n2016 йил 12 октябрда Ўзбекистон пойтахтида XII Халқаро ўзбек пахта ва тўқимачилик ярмаркаси бошланди.\nУшбу савдо кўргазмаси «Ўзпахтасаноатэкспорт» холдинг компанияси, «Ўзбекенгилсаноат» АЖ, Ўзбекистон ташқи иқтисодий алоқалар, инвестициялар ва савдо вазирлиги, Товар-хом ашё биржаси, «Сифат» маркази ва бошқа идоралар томонидан ташкил этилган.\nМазкур халқаро савдо ярмаркаси «Ўзэкспомарказ» кўргазмалар залида бўлиб ўтмоқда.\nУнинг доирасида, жаҳон пахта ва тўқимачилик бозорининг етакчи вакиллари билан ташкил этиладиган конференциялар ва учрашувларда Ўзбекистон ва дунёда пахта етиштириш, савдо ва инвестиция ҳамкорлигини кенгайтириш масалалари муҳокама этилади ҳамда қатор келишувлар имзоланади.\nXII Халқаро ўзбек пахта ярмаркасида иштирок этаётган маҳаллий енгил саноат корхоналари, тўқимачилик, калава-ип ва тайёр маҳсулотларни етказиб бериш бўйича хорижий ҳамкорлар билан фойдали битимлар имзолаши кутилаяпти. Бундан ташқари, улар жаҳоннинг етакчи экспертлари билан фикр алмашиб, сармоялар ва замонавий янги технологияларини Ўзбекистонга жалб қилиш борасида музокаралар олиб боришади.\nЎзбекистон пахта ярмаркаси «Ўзэкспомарказ»